
Disciplina Istoria Psihologiei urmăreşte să releve studenţilor evoluția 
psihologiei, atât din perspectiva ideaţiei psihologice care se regăseşte la filosofii 
antici, la cei din Evul Mediu, Renaştere şi Iluminism, cât şi din perspectivă ştiinţifică, 
începând cu înființarea primului Laborator de psihologie experimentală (1879 - 
Leipzig) şi până în actualitate. Cursul reliefează traseul evolutiv al conceptelor 
psihologice şi modul în care acestea se regăsesc în diferite paradigme sau curente 
psihologice, inclusiv în psihologia românească. Perspectiva istorică oferă studenţilor 
posibilitatea de a înţelege: o serie de paralele conceptuale, dar şi strict istorice, dând 
posibilitatea unei abordări holiste a fenomenului de evoluţie a gândirii umane, 
curentele mari ale cercetării şi teoriei psihologice şi principalele lor personalități, 
istoricul dezvoltării psihologiei în România. 


PARTEA I 
I. INTRODUCERE 


În istorie identificăm baza pe care ştiinţa psihologică de astăzi a cumulat 

treptat cinci principii de determinism în funcţionarea psihicului uman: 

1) Principiul determinării biologice, în dublu sens: 

a) psihicul este o funcție a sistemului nervos ce constă în orientarea “sub 
formă de imagini” a lumii obiective (interne şi externe); 

b) psihicul este forma superioară de reglaj a relaţiei individului cu mediul, 
îndeplinind astfel o funcție de adaptare, deci de “problem solving” pentru 
supraviețuire; 

2) Principiul determinării sociale: homo sapiens este diferit de restul lumii vii prin 
faptul că “înmagazinează” şi “împrumută” experiență de specie. Uneltele, 
limbajul, conceptele, algoritmii, valenţele obiectelor, chiar expresiile emoționale, 
mecanismele de decentrare şi empatie, chiar tot ce a putut acumula omenirea în 
suta-milenara ei existență sunt însuşite, folosite şi dezvoltate de ființa umană în 
context social. 

3) Principiul dezvoltării: orice funcţie psihică este supusă principiului învățării şi 
dezvoltării; nici un fenomen, stare sau competență nu poate căpăta o explicaţie 
suficientă fără aportul experienței căpătate prin interacţiunea Subiect-mediu. 
Psihicul este nu numai un service al acestei interacțiuni, ci şi un beneficiar. Orice 
funcţie psihică se dezvoltă în timpul vieţii, fiind în fapt produs al dezvoltării. 
Factorii de progres ai acestui proces ţin de particularități neuro-funcționale, 
mediul de viaţă, conținuturile şi ritmurile activităţii. 

4) Principiul acțiunii: orice organism se află într-un raport activ cu mediul în care 
trăieşte, psihicul deserveşte acest proces, dar este şi influenţat prin conţinut şi 
procesualitate de această interacţiune. La diferite niveluri ale psihismului, în 
filogenie şi ontogenie, potenţialul de activitate este diferit, fiind indicator şi 
condiţie a “orientării în situaţie”, deci a reglajului psihic. Subiectul uman învaţă să 
raporteze scopurile parţiale ale acțiunilor (dispuse în serii continue sau paralele) la 
scopul ultim al activităţii. 

5) Principiul funcționării sistemice. problema unităţii structural -funcționale a 
psihicului a fost întotdeauna o preocupare în planurile teoretic şi aplicativ. 


Modulele cognitiv, afectiv-motivaţional şi volitiv, definite de către Aristotel, apoi 
nivelurile definite de psihanaliză şi componentele personalițății — toate au atributul 
funcţionării în sistem. Demonstraţiile vin în principal din două direcții: cea a 
tratării genetice şi cea a compensării în caz de disfuncţii. 

Secolul al XX-lea a fost marcat, printre altele, de naşterea unor ştiinţe 

despre sisteme: consonantismul, sinergetica, cibernetica; instructiv este 

faptul că toate s-au inspirat din comportamentul ghidat psihic, oferindu-i 
psihologiei un loc central între celelalte domenii de cunoaştere. 

Evoluţia psihologiei poate fi urmărită sub mai multe aspecte, nici unul dintre 
acestea, singur, nefiind suficient pentru constituirea identităţii unei ştiinţe. 

1. Terminologie. Istoricii au căutat să definească data şi autorul care a folosit 
prima dată termenul psihologie: unii cred că prioritatea o are Marco Marulik, 
umanist croat, care l-a folosit în 1506; în 1524, tot el a publicat o carte (primul 
volum) - “Psihologia_gândirii umane”; alţii o recunosc la Christian von Wolff, 
care în 1732 a publicat un tratat de psihologie empirică şi, în 1734, un altul de 
psihologie rațională. 

Terminologia psihologică a cunoscut schimbări în planurile lexical şi 
semantic, atât sub efectul metodologiei experimentale şi a tehnicilor de prelucrare 
statistică a datelor, cât şi prin extinderea câmpurilor de aplicaţie a cunoştinţelor de 
psihologie în industrie, medicină, transporturi, învățământ, artă, comerţ, politică etc. 
În ultima jumătate de veac psihologii s-au familiarizat cu termeni ca set, învățare 
latentă, insight, gândire divergentă, model cognitiv, creatologie, reluctanţă, 
disonanţă cognitivă, construct, actualizare etc. 

2. Obiectul de studiu: Dată fiind multitudinea de forme în care se manifestă psihicul, 
precum şi diversitatea funcţiilor sale, obiectul psihologiei a fost redefinit adesea, 
aceasta fiind chiar un element diferenţiator al paradigmelor şi şcolilor: 
- “Ştiinţa vieţii mentale, a condiţiilor şi manifestărilor ei” (W.James, 1890); 
“ştiinţa faptelor de experiență” (O.Kiilpe, 1893); 
- “experiența cognitivă, reactivă şi volitivă manifestă în introspecție” (W.Wundt); 
- “Ştiinţa proceselor mentale” (E.B.Titchener); 
- “Ştiinţa comportamentului manifest sau ascuns” (J.B.Watson); 
- “mecanismele de orientare în sarcină” (P.J.Galperin). 

Definirea obiectului psihologiei nu este doar o problemă teoretică, de filosofie 
a ştiinţei. Orice investigaţie psihologică - şi cu precădere cea experimentală - 
presupune o concepție mai mult sau mai puţin explicită a “faptului psihic” în 
contextul amplu al celorlalte aspecte ale situaţiei: etice, estetice, biologice, fiziologice, 
sociale, etc. 

3. Scopul gândirii psihologice: la începuturi, în Antichitatea Orientului depărtat şi în 
cea grecească era evident filosofic; o dată cu înmulțirea ramurilor psihologiei, 
scopurile se multiplică, devenind tot mai specifice “domeniilor de activitate” sau “de 
competenţă”. Se urmăresc, deci, legităţile reglajului psihic în domenii desemnate de 
titulaturi ca: psihologia animală, ecologică, medicală, a muncii, a sportului, a jocului, 
cognitivă, socială, a artei etc. 

4. Metodologia: la început dominantă a fost introspecția; combătută pentru 
subiectivism şi inadecvare, autoobservația a cedat locul observaţiei directe şi 
instrumentale şi investigaţiei experimentale; ulterior, succese deosebite au înregistrat 
investigația clinică şi analiza factorială; alte metode: analiza cibernetică-sistemică, 
analiza de caz, chestionarul şi testul, pentru colectarea de date relative la un eşantion, 
experimentul formativ, investigarea genetică, metoda gemenilor univitelini etc. 


“Istoria psihologiei” a devenit un domeniu ştiinţific distinct, cu drept la 
“imagine proprie”. Din 1964 se publică revista de profil “The journal of history of the 
behavioral sciences”, iar în 1969 s-a înființat “International society for history of 
psychology”. Asociaţiile naționale de psihologie din multe țări au secții de istorie (în 
A.P.A este “diviziunea” 26); în institutele de cercetări sunt sectoare speciale ce 
elaborează lucrări de istorie şi pregătesc reuniuni ştiinţifice. 


II. GÂNDIREA PSIHOLOGICĂ PREARISTOTELICĂ 


Istoricii sistematizează gândirea greacă dinaintea erei noastre în trei perioade: 
a) secolele VIII — VI: perioada primitivă; b) secolele VI — III: perioada clasică; 
c) secolele III — I: perioada elenistă. 


“Scoala din Milet” marchează în sec. al VI-lea î.Hr., trecerea de la ideaţia 
cosmogonică, antropomorfică şi mistică la reprezentări naturalist-logice despre 
cauzalitate şi cunoaştere. În una din coloniile greceşti populate de ionieni în Asia 
Mică, pe țărmul Mării Egee, era oraşul înfloritor Milet. Aşa-zişii fizicieni, Thales 
(624 — 547 î.Hr.), Anaximandru (610 — 545 î.Hr.) şi Anaximene (585 — 525 î.Hr.) au 
formulat o concepție a unităţii naturii, derivată dintr-un element fundamental, 
imperisabil şi veşnic, respectiv apa, infinitul, aerul. Gândirea lor a fost remarcabilă în 
matematică, inginerie, astronomie. Deşi nu se referă la texte originale, Aristotel 
reproduce definirea sufletului dată de către Thales: similar forței magnetice, sufletul 
este de natură materială, dar incorporală şi înzestrat cu mişcare; fiind principiul unei 
mişcări spontane şi eterne, are atributul imortalității. 

Celebrul filosof şi matematician Pitagora este tot ionian sosit în sudul Italiei, 
la Crotona; se născuse în insula Samos, în anul 584 î.Hr.; figura sa a devenit legendară 
chiar în timpul vieţii, ca şef al unei secte de sorginte ezoterică şi politică. 

Continuator al cosmologiei “fizicienilor” din Milet, Pitagora substituie 
principiul lui Thales, apa, cu numărul, originea tuturor lucrurilor. Sufletul uman este o 
parcelă din sufletul universal şi mişcarea universală, sensibilitatea fiind comuna 
tuturor fiinţelor, apare ca o emanaţie universală. 

Tocmai pentru că lucrurile sunt numere, sufletul cunoscător este tot un număr 
(asemănarea dintre Subiect şi Obiect fiind condiţie a cunoaşterii). Numărul vine în 
viaţa omului din afară, ca o individuaţie a rațiunii. Animalele, oamenii şi zeii posedă o 
singură viaţă, un suflet de aceeaşi natură. 

“Momentul Pitagora” în istoria gândirii filosofice este considerat cardinal: 
pentru prima dată se exprimă ideea de lege naturală abstractă ce guvernează viaţa şi 
universul. Un exemplu de expresie cantitativă a relației dintre fenomene este chiar în 
domeniul denumit, în veacul al XIX-lea, psihofizică: dependenţa înalțimii unui sunet 
de lungimea corzii vibratoare ce-l produce. 

Heraclit din Efes s-a născut, după unele date, în anul morții lui Pitagora 
(504 î.Hr.), în oraşul rămas nedistrus de furia lui Darius (al lui Histaspe) împotriva 
ionienilor revoltați. În “Muzele” (intitulată şi “Despre natură”, din care s-au păstrat 
peste 100 de fragmente) se îmbină cunoscutul materialism ionian (la el “regula” 
fundamentală este focul) cu principiul contrariilor sau metoda dialectică. 

La originea tuturor lucrurilor se află lupta contrariilor, naşterea şi conservarea; 
viața şi dezvoltarea se datoresc echilibrului contrariilor (invocă modelele arcului 
întins, ziua cu noaptea, vara cu iarna, moartea cu viaţa). Alte trei teme ale dialecticii 


lui Heraclit sunt unitatea tuturor lucrurilor, veşnica schimbare şi relativitatea 
epistemică (acelaşi lucru poate apărea altfel, chiar contrariul său, dacă se schimbă 
punctul de vedere). 

Sufletul este un gen de suflare caldă, uşoară şi uscată, fiind focul sau 
principiul vieţii. Pentru cunoaştere, omul are două facultăţi: simţurile şi rațiunea (care 
dă şi criteriul adevărului, măsura înţelepciunii). Datorită celei de-a doua facultăți, 
omul poate “descoperi” adevăratele nume ale lucrurilor. 

În sudul Italiei, la Elea, pe la mijlocul sec. al VI-lea î.Hr. a apărut o şcoală cu 
doctrină opusă dialecticii lui Heraclit. Xenofon, tot imigrant din Asia Mică, autor de 
Elegii şi Parodii, fondează Școala Eleată ce promovează, excelând cu Parmenide, un 
panteism de factură spiritualistă. Obiectul cunoaşterii este un “invariant” încremenit, 
neschimbat; ceea ce se schimbă nu poate fi cunoscut decât imperfect, conjunctural. 

Între gândirea logică şi cunoaşterea empirică, Parmenide vede o opoziţie în 
problema adevărului. Numai cunoaşterea rațională poate sesiza existenţa deposedată 
de orice schimbare calitativă, de mişcare şi devenire. Ontologic, încremenirea, 
imuabilitatea, pare absurdă, dar tocmai ideea acestei invarianţe a sugerat lui Socrate, 
Platon şi Aristotel posibilitatea formulării principiilor gândirii raționale. 

Democrit din Abdera (460 — 370 î.Hr.) a promovat un determinism 
materialist în problematica cogniţiei şi a raportului suflet — corp. 

Tot ionian de origine, dar inițiat la Atena şi în numeroase călătorii, este un 
erudit şi autor în multe domenii: geometrie, cosmologie, psihologie, medicină, 
botanică, zoologie, muzică. Cum să nu fie interesantă o viziune psihologică a unui 
asemenea erudit, dintr-o epocă a sofiştilor, deci şi a lui Socrate! 

Scrierile sale sunt numeroase, iar două cu titluri majestuoase s-au păstrat 
aproape în întregime: “Marea orânduire a lumii” şi “Despre natura lumii”. “Materia 
este una şi e constituită din atomi în mişcare spre varietate infinită” — ideea 
fundamentală a teoriei lui Democrit, aceasta însemnând, în acelaşi timp, combterea 
dualismului lui Anaxagora şi a unităţii absolute şi inerte a eleaților. Atomii şi vidul 
sunt cele două realuri certe, nepieritoare (căci nici nu au fost create). 

“Momentul Democrit” în istoria gândirii este marcat de renunţarea la factori 
calitativi (cald, rece) sau la cauze motrice exterioare (iubire, discordie, rațiune), 
pentru instituirea fizicului controlabil, - întinderea şi impenetrabilitatea. La categoriile 
“necesitate”, “legitate”, “ordine”, Democrit, în susţinerea lui Leucip, dascălul său, 
adaugă  “cauzalitatea” (indiferent de termenii folosiți: “motiv”, “rațiune”, 
“necesitate” ). 

Datorită vidului, atomii se pot mişca veşnic, producând în acest proces toată 
diversitatea legăturilor, formelor şi selecțiilor. Variabilitatea este privită simplist: 
deplasare, asociere şi disociere de atomi. 

Sofiştii erau dovada unei noi profesii, constând în discutarea, promovarea, 
selectarea, argumentarea ideilor; Protagoras a fost primul care şi-a atribuit asemenea 
titulatură şi şi-a meritat-o pe deplin, ca “negustor de înțelepciune”. Contemporan cu 
materialiştii (Leucip şi Democrit), prieten cu Pericle, călător în Grecia Mare şi Sicilia, 
Protagoras a rămas celebru prin opera filosofică “Despre fiinţă” (cunoscută şi sub 
titlurile “Despre adevăr” şi “Discursuri zdrobitoare”), orientată împotriva aleaţilor. 

Un sofist celebru, ca filosof, orator şi teoretician al limbajului a fost Gorgias. 
În psihologia cunoaşterii, el a formulat problema valorii simbolului în cunoaştere şi 
comunicare: atunci când cunoştinţele sunt transmise prin limbaj, deci prin “simboluri 
auzite”, conținuturile senzoriale ale altor organe de simţ rămân în afara mesajului; 
gândirea şi realitatea sunt lucruri distincte, intraductibile unul în altul, dar 
provocatoare, generatoare de idei, în aceeaşi măsură. Acutizând astfel problematica 


epistemologică, pe fondul unui nominalism forţat, sofiştii au contribuit semnificativ la 
constituirea identităţii inteligenţei verbale şi a gramaticii. 

Socrate (469 — 399 î.Hr.) a marcat o reorientare hotărâtoare a gândirii 
psihologice, de la explicare în termeni de elemente ale mediului, - aer, foc, mişcare a 
atomilor, - la calități interne ale omului, cum sunt intelectul, conceptul, aspiraţia, 
simţul şi reprezentarea fericirii. Noua viziune este sintetic exprimată în imperativul 
“Cunoaşte-te pe tine însuţi!” şi larg elaborată în problematica eticii raţionale. 

Aristotel consideră că Socrate a pus bazele ştiinţei şi aceasta prin discursurile 
inductive şi definiția prin general. Generalizarea apare, pentru prima dată, ca 
activitate umană, de reducere a incertitudinii, confuziilor, contradicţiilor, pentru a 
pune capăt stângăciei şi a institui claritatea, siguranţa, stabilitatea. Astăzi, ştiind ce 
înseamnă celula pentru biologie şi atomul pentru fizică, înţelegem ceea ce a realizat 
atunci Socrate: categorizarea sau invariantul, elementul constitutiv al cogniției 
conceptuale, esențial atât în activitatea individuală de orientare şi problem solving, cât 
Şi în transmiterea zestrei intelective a homo sapiens-ului. 

Viziunea psihologică a lui Socrate este într-un înalt grad provocatoare: după 
Xenofon, Socrate afirma că sufletul este nemuritor şi că starea sa de nondependenţă 
(când nu are nici o trebuință) este de ordin divin. 

Gândirea psihologică a lui Platon. Înainte de toate, pentru psihologul 
timpurilor noastre care se îngrijeşte de respectarea unui cod deontologic, Platon 
reprezintă un model al discipolului onest care îşi exercită genialitatea cinstindu-şi 
mentorul; Socrate este redat posterităţii în adevărata sa grandoare de către Platon, 
creând astfel în istorie un model al genezei “lumină din lumină”. 

Dincolo şi mai presus de relația mentor — discipol, gândirea lui Platon este 
centrată pe problematică psihologică, pe autocunoaştere şi “adâncuri ale spiritului”. 

S-a născut într-o familie aristocratică de rang regal, în anul 428 î.Hr., la Atena 
(după alte surse, în 427 î.Hr. la Egina). De foarte tânăr a început studii de filosofie, ca 
la 20 de ani să fie, nu numai elev, dar chiar discipol elevat al lui Socrate. 

Platon a extins sfera gândirii umane într-o măsură comparabilă cu ceea ce, în 
domeniul psihologiei au însemnat paradigmele clasice; problemele formulate de el au 
incitat gândirea filosofică şi religioasă de-a lungul veacurilor şi au sugerat noi criterii 
de abordare şi înțelegere a sufletului uman. Mari umanişti ai Renaşterii, ca Morus şi 
Campanella şi socialişti-utopici ai sec. al XIX (Saint-Simon, Fourier, Owen etc.) au 
găsit la Platon modele ideale. 

Deşi gândirea psihologică a lui Platon, dispersată în numeroase lucrări, se 
prezintă în termeni metafizici, prin cadrele problematice formulate avem elementele 
unui sistem: în privinţa raportului suflet — corp, în "Fedon" se afirmă întâietatea 
primului real, în "Timen" şi "Republica" sunt definite trei suflete, cu funcţii distincte 
la nivelele capului, pieptului şi abdomenului; o viziune asupra afectivității o găsim în 
"Fileb" şi "Banchetul”, distingând dimensiunile divină şi organică; în "Republica" 
(IV, V, VID găsim abordări ale cogniţiei. 

În senzații şi percepții, efecte directe ale raportului Subiect — Obiect, nu putem 
avea decât semne ale realității, nu realitatea ca atare. Acţiunile externe asupra 
organelor de simţ transmit sufletului date şi impresii prin intermediul corpului. 
Vederea are specificul transmiterii confluente a luminii de la obiect la ochi şi de la 
ochi la obiect; noaptea, această întâlnire este blocată. Platon remarcă şi posibilitatea 
senzațiilor subliminale, explicate printr-o mai redusă intensitate a influxurilor 
exterioare ce nu reuşesc să treacă din corp în suflet. 

Referitor la valoarea de adevăr a datelor despre lumea exterioară, Platon ne-a 
lăsat cea mai convingătoare şi originală metaforă a idealismului obiectiv, “mitul 


peşterii”: obiectele ce se perindă prin faţa peşterii sunt sesizate de noi, cei dinăuntru, 
ca nişte umbre pe peretele opus intrării; înţelegem ceva din natura lucrurilor originale 
prin raportarea senzaţiilor la noțiuni primitive sau patternuri ideative existente aprioric 
în spiritul nostru. 

De aici, principala teză a lui Platon: ideile (şi nu lucrurile) au o existenţă reală 
şi primordială, reprezentând “cauza exemplară a ceea ce este constant în natură” 
(Aristotel, "Metafizica", XII, 242). Caracterul sistemic al orientării omului în 
diversitatea lumii este asigurat de ierarhia ideilor. Cea mai generală este “existența”, 
manifestată în planul cunoaşterii ca “adevăr” (obiectul cel mai general în cogniţie); 
subordonate “existenţei”, sunt ideile de distincţie (acelaşi — altul, asemănător — 
deosebit, egal — inegal în materie de spaţiu, timp, mişcare, repaus, etc.); fenomenele 
psihice ocupă planul următor al derivărilor. Continuând abordarea etică a lui Socrate, 
“existenţa” este identificată cu Unitatea şi Binele, iar acestea împreună generează 
Frumosul. 

Teza centrală a idealismului obiectiv: ideile sunt cunoscute în mod virtual 
spiritului nostru, din existenţe anterioare; cunoaşterea nu este decât o revelație a 
restituirii spirituale, o reintrare în posesia ideilor, proces doar facilitat de contactul cu 
lumea sensibilă şi de receptarea discursurilor. 

Metafora folosită în "Fileb" (39 a) este edificatoare pentru viziunea lui Platon 
asupra memoriei empirice: sufletul este o carte în care memoria, ca un scrib, 
consemnează ceea ce dictează simţurile şi chiar ilustrează conținuturile cu imagini. La 
memoria empirică raportează şi asociaţia ideilor; o numeşte reminiscență şi o explică 
prin contiguitate şi asemănare. 

Elanul creativ este raportat nu la imaginaţie, ci la aptitudini şi talenitudini şi 
talendivină a omului şi chiar demonică. Harul poetic este descris tot ca un delir, dar de 
o altă natură: poetul trăieşte simultan şi total (cu pierderea memoriei, gândirii şi 
raţiunii) iubirea de adevăr şi de frumos. Filosoful, ca şi poetul, realizează sinteza 
dintre Adevăr şi Frumos, iar prin aceasta sufletul său ascultă de “principiul pornirilor 
generoase”, morale şi neviolente. 


III. ARISTOTEL - FONDATORUL PSIHOLOGIEI ȘTIINȚIFICE 


Plasând psyche-ul omenesc în cadrul larg al naturii, cercetându-i principiile şi 
cauzele (scopul suprem al cunoaşterii), Aristotel ne apare astăzi ca pionier al 
paradigmei funcționaliste (opus deci dualismului suflet - viaţă biologică, promovat de 
Platon). Valoarea istorică, îndelung validată, a ştiinţei aristotelice despre suflet, rezidă 
în afirmarea unității funcţiilor spirituale şi vitale: sufletul este acea formă (calitate, 
însuşire, proprietate) a substanţei (corpului) care îndeplineşte trei funcţii necesare 
vieții: nutritivă, senzitivă si rațională. 

Sufletul şi corpul, consideră Aristotel, sunt într-o relaţie funcțională de tipul 
ochi-vedere. Conceptul “entelehie” a fost o invenție a lui Aristotel utilizată în 
definirea concisă a principiului activității, adică al generării diferenţelor calitative 
(sau, cum se zice astăzi în psihologia umanistă, principiul acrualizării, al dezvoltării 
în trepte); sintagmele “potenta în act” şi “entitate individuală umană” se înţeleg astăzi 
ca funcţionalitate, calitate de a realiza ceva. Aristotel însuşi defineşte principala 
funcţie sau facultate a psihicului: discernământul prin simţire şi gândire. Axând 
cogniţia, contrar lui Platon, pe coordonate ontologice (nu există cunoaştere fără 
referire la corpuri), simţirea are preemțiune, formele sensibile sunt la originea 
obiectelor inteligibile. Peste secole, empirismul englez declara că “nimic nu există în 
intelect care să nu fi fost mai înainte în simțuri “, iar după alte secole, o pleiadă de 


psihologi, de la P.Janet la P.I.Galperin, definesc modelul psihologic al sufletului prin 
conceptul de orientare, procesare a datelor în vederea stăpânirii raportului activ dintre 
organism şi mediu. 

1. Viaţa şi opera. 

Aristotel s-a născut în anul 384 î.Hr. în oraşul Stagira din sudul Traciei, într-o 
familie elevată, cu preocupari pentru cercetarea empirică a fiinţelor; tatăl său fusese 
medic la curtea regelui Macedoniei, Amintas al II-lea. 

La câțiva ani după decesul tatălui său, când avea 17 ani, Aristotel apare la 
Atena ca elev al Academiei lui Platon, unde va ramâne 20 de ani, de fapt până la 
moartea maestrului, în 347 î.Hr. Se remarcă drept un elev eminent şi ascultător, cu 
unele producţii dominate de platonism, remarcate elogios de către mentor. Elaborările 
originale încep însă după moartea lui Platon, purtând o puternica amprentă a cercetării 
directe a naturii, fară însă a slăbi respectul pentru filosoful-dascăl (“Îmi este prieten 
Platon, dar şi mai prieten îmi este adevarul”- celebra formulă reţinută de auditorii lui 
Aristotel). 

Peste cinci ani, Aristotel este angajat la curtea regelui Filip al Macedoniei, ca 
educator al tânărului Alexandru. Între timp, se căsătorise în oraşul Assos, de pe coasta 
de apus a Asiei Mici, unde se retrăsese după dispariția mentorului său. Deşi şi-a 
petrecut tinereţea în marea capitală Atena, acum traieşte şi studiază într-un cadru 
natural mistic, în apropiere de vechea capitală a Macedoniei, Pella. 

În anul 336 î.e.n., prin decesul regelui Filip, tronul este ocupat de Alexandru, 
astfel că Aristotel — dascălul se întoarce la Atena ca favorit, iar peste doi ani deschide 
aici o şcoală proprie, numită Lyceu (dupa numele templului din apropiere dedicat lui 
Apollon Lykeios). Este un fel de universitate cu institut de cercetare, astfel că 
pregătirea cursanților are elemente de studiu, cercetare şi creaţie. În acest cadru 
mentoral se elaborează treptat opera uriaşă a lui Aristotel. 

Dedicându-se creaţiei ştiinţifice, în condiţii excelent asigurate în anii 
ascensiunii lui Alexandru Macedon, Aristotel devine şi personalitate publică, 
susținător al mişcării politice promacedoniene, de unificare a micilor state greceşti sub 
forța ofensivă a lui Alexandru. 

Această latură a vieţii marelui enciclopedist avea să-i aducă amărăciunea 
sfârşitului în exil, în oraşul Malcis din Eubeea, la numai un an dupa moartea lui 
Alexandru Macedon, deci în 322 î.Hr. 

Opera scrisă a lui Aristotel conţine două genuri de lucrări: exoferice, destinate 
publicului (unele, zise acroamatice, erau adresate auditoriului selectat) şi esoterice, 
pentru uzul intern din Lyceu. Numai cele din urmă au ajuns până la noi, cu 
intermitențe de secole, modificări (intenţionate sau nu), suprapuneri, necizelări. Prin 
numeroase eforturi de analiză, în mulţimea de peste 1000 de manuscrise, s-a stabilit o 
ordine. După operele de tinereţe, cu puternica tentă a magistrului Platon, identitatea 
aristotelică începe să se remarce prin lucrările de logică, metafizică, ştiinţele naturii, 
psihologie şi gnoseologie, politică, etică şi estetică. 

Însuşindu-şi în Academia lui Platon metoda dialectică (avea abia 17 ani când 
mentorul avea 60), a exersat-o timp de 20 de ani ca discipol, confruntându-se cu 
“teoria ideilor” şi, sesizând teze platoniciene nondialectice, slabe conexiuni între 
multe filosofeme ale acestora, recursul la mit ca argument, dar şi nuanţe în spiritul 
critic al lui Platon cand se referă la sine şi la alții. 

În maniera firească a unui dascăl conştiincios, Aristotel preia concepția 
predecesorilor despre “însuflețit”, cu atributele miscării, simţirii şi necorporalităţii. 
Se referă cu respect academic la Democrit (“sufletul este un fel de foc şi caldură”), la 
Leucip (“figurile sferice sunt suflet, având capacitatea de a se mişca pe sine”), la 


consensul filosofilor antici asupra faptului că sufletul este “factorul cel mai capabil de 
mişcare “. După ce defineşte patru tipuri de mişcare (deplasare, alterare, micşorare şi 
creştere), susține unitatea suflet-corp şi dă o conotaţie metafizică a mişcării: 
“cugetarea este mişcarea intelectului, precum rotirea e mişcarea cercului”. Ideea este 
dezvoltată cu secvența în legătură cu prioritatea subiectului pentru ştiinţă şi cu 
raportul suflet-intelect-corp: “ar fi mai corect sa spunem, nu că sufletul se 
înduioşează, învaţă sau discerne, ci că omul le face prin suflet”; “De bună seamă, 
intelectul e ceva mai aproape de divin şi nesupus afecțiunii”. 

Preocupat de definirea psihicului ca natură psihofizică, Aristotel relevă 
funcţiile de hranire, simţire, gândire şi mişcare; prima dintre acestea este o condiţie 
elementară, astfel că şi plantele intră în sfera însuflețitului. 

Abordând “puterile sufleteşti” sau “facultăţile sufletului”, Aristotel face de 
fapt un gen de psihologie comparată şi diferențială la trei niveluri: plantă, vietate şi 
om. Ordinea este dictată de înţelegerea cauzală şi sistemică: simţirea nu poate exista 
fără hrănire, simţirea presupune plăcere şi durere şi pe baza lor, nazuinţă spre un scop. 
De mare utilitate pentru viitorul psihologiei este distincția potenţial-actual, învățare- 
dezvoltare, învăţare-instruire. 

Tratarea simţurilor începe cu definirea obiectului (practică uzuală în 
psihologia modernă), de aici trecând la particularități, tipuri, moduri de funcţionare şi 
praguri senzoriale. Dintre toate simţurile, pipăitul are mai multe note calitative, în 
special o mai mare arie de cunoaştere şi de implicare în aşa-zisele “obiecte comune” 
(cald-rece, uscat-umed, neted-aspru, greu-uşor etc.); este singurul simț care asigură o 
receptare directă, celelalte având nevoie de medii: aer, apă etc. 

Intelectul nu e amestecat, <nu se confundă > cu corpul, ci reprezintă un 
potential al sufletului de a gândi şi concepe; nu este un organ corporal, comparabil cu 
organul senzitiv; datorită corporalității, simfirea are praguri. 

O secvenţă memorabilă a operei lui Aristotel este respingerea ideii orfico- 
platoniciană a imortalității sufletului; a definit ca nemuritoare doar o parte a 
sufletului, superioară, “cea mai demnă”, intelectul activ; el conferă tuturor lucrurilor o 
formă (s-a specificat mai sus conotaţia acestui termen). Acest atribut este precizat de 
teza că intelectul activ nu posedă cunoştinţe date, ci le obţine în procesul cunoaşterii; 
definindu-l în spiritul mentorului său, Platon, ca o nazuinţă a omenirii spre cunoaştere 
absolută, nemurire sau divinitate, se trece la operaţionalizare când se afirmă că 
“intelectul activ” determină pe cel pasiv să treacă la acte. 


IV. PSIHOLOGIA ÎN GÂNDIREA MEDICALĂ ANTICĂ 


Istoria psihologiei este tributară lui Hipocrate înainte de toate pentru faptul că 
el este primul care operează distincţia dintre tratamentul medical (şi fiziologie) şi 
conceptualizarea filosofică, apelând la raționament şi observație. 

Hipocrate din Cos, născut în 460 î.Hr. în Cos, unde era un sanatoriu celebru, 
pe coasta occidentală a Asiei Mici, a fost contemporan cu Democrit, Socrate, Platon şi 
Aristotel. 

Marele număr de scrieri ale lui Hipocrate sunt cuprinse în “Corpus 
hippocraticus”. În 1839 — 1853, la Paris, au fost publicate 10 volume ale lui 
Hipocrate. Însoţită de comentariile lui Galen, concepția medicală a lui Hipocrate a 
constituit baza învățământului medical până în epoca modernă. 

Conotaţiile psihologice ale operei lui Hipocrate. 


- Noțiunea de mediu: anotimpurile, temperatura, apele şi dispunerea 
localităţilor sunt cauze ale maladiilor. Hipocrate are o lucrare specială pe această 
temă: “Despre aer, ape şi locuri”. Poziţia geografică predispune la maladii specifice; 
de exemplu, localităţile expuse spre Nord, cu aer uscat şi rece, favorizează o viață 
lungă, apetituri dezvoltate, pubertate târzie, rezistență la boli, vigurozitate, dar 
predispun la pneumonii. Climatul şi solul condiționează temperamentele şi caracterele 
oamenilor: țările muntoase, cu păduri şi umiditate, determină un temperament diferit 
de cel al ținuturilor uscate şi uşoare. Climatul uniform generează indolenţa. 

- Umorismul — cauză a comportamentului. Erau cunoscute patru umori: 
sângele, limfa, bila galbena şi bila neagră. Ele pot fi în echilibru (proporţional), ceea 
ce corespunde stării de sănătate, sau în dezechilibru, ceea ce înseamnă boală, 
îndepărtare de la legile naturale. De exemplu, amestecul sângelui cu limfa produce 
frigurile, excesul de bilă este cauza febrei. La rândul lor, dezechilibrele sunt produse 
şi restabilite de natură, fie ea internă, proprie organismului, fie externă. Nu există boli 
divine, sau cauzate de zei. Simptomatologia clinică a devenit o ştiinţă şi Hipocrat i-a 
dedicat un tratat, în care promovează cunoscutul principiu “nu există boli, ci bolnavi”. 

Această formulă a avut o mai mare rezonanță prin trimitere la temperamente 
care, în mod natural, sunt expresia comportamentală a predominării uneia dintre cele 
patru umori: o anumită medicamentație poate fi eficientă pentru un temperament şi nu 
pentru altul. Concepţia temperamentelor cu bază umorală a fost preluată de 
continuatorii lui Hipocrate, chiar când centre ale ştiinţei şi practicii medicale au 
devenit Alexandria şi Roma. 

Preluând de la Aristotel distincţia suflet — spirit, precum şi cele trei facultăți 
ale vieţii sufleteşti, cu experienţa sa de chirurg şi farmacist, Galen abandonează 
cordiocentrismul, argumentând că senzațiile, limbajul şi comanda volitivă îşi au sediul 
în creier. Întrucât admitea totuşi că inima este sediul pasiunilor şi al mişcărilor 
involuntare, a definit un nivel inferior al sufletului, legat de viscere, de aceeaşi natură 
la om şi animale. Ca gânditor al cauzalității, dar şi logician şi filosof, Galen îşi pune 
probleme asupra fiziologiei vârstelor şi a mecanismului prin care, în timpul somnului, 
atât sensibilitatea cât şi conştiinţa dispar. 


V. EMPIRISMUL ANTICHITĂȚII 


Cu o operă vastă de peste 300 de volume şi cu pretenţii declarate de autodidact 
şi novator, Epicur este gânditorul promotor al acestei concepții. S-a născut în Samos, 
din familie ateniană (tată — învăţător, mamă — magiciană), în anul 341 î.Hr. (a venit la 
Atena la 18 ani, pentru serviciul militar, în anul morţii lui Aristotel). Potrivit tradiţiei 
cunoscute a sofiştilor, a profesat ca “dascăl de filosofie” în mai multe centre din Asia 
Mică. A fost atras de opera lui Democrit şi ideile Academiei, deşi îşi arogă 
originalitate absolută. 

Dintre numeroasele sale lucrări, Diogene Laertios (în sec.I) consemnează 
titluri, evident, multe de metafizică, dar şi pe tematică psihologică: "Despre văz", 
"Despre pipăit", "Despre imagini”, "Despre percepție”, "Păreri despre pasiuni”, 
"Despre scop". 

În anul 307, la Atena, Epicur deschide o şcoală de filosofie (mai funcționau 
încă Lyceul şi Academia) — într-o grădină, pe frontispiciul căreia scria: Oaspete, aici 
te vei simţi bine, aici rezidă plăcerea, binele suprem. 

Opera lui Epicur a avut un destin fericit: scrierile s-au păstrat şi transmis în 
diferite forme, inclusiv câteva scrisori şi sinteze elaborate de magistrul însuşi (“opinii 


principale”), învăţătura sa a fost citată frecvent cu acuratețe, însuşită şi practicată în 
şcoli speciale. Europa Occidentală, începând cu Renaşterea, a cunoscut şi împărtăşit 
epicureismul mai ales apelând la această operă. 

Pentru epicurieni, ştiinţa şi prietenia sunt lucrurile cele mai de preţ, pentru că 
ne eliberează de teama zeilor, morții şi durerii. Meditaţia şi practica relative la aceste 
două valori stau în puterea oricui, indiferent de gradul de cultură şi gen. 

Epistemologia lui Epicur este axată pe observație şi pe interacțiunea unor 
atomi, ce produce senzația şi gândirea. 

Dincolo şi înainte de rațiune, chiar de la naştere, sufletul uman, ca şi cel 
animal, cunoaşte plăcerea şi durerea şi spontan începe s-o caute pe prima. Pe această 
bază, în fapt, viscerală, apar stările emotive, izvorul continuu al vieţii psihice, trăirea 
binelui şi virtuţii. Acest determinism reprezintă superioritatea epicureismului în 
evoluţia gândirii psihologice: unitatea psihic — organism. 

Toate formele şi produsele cunoaşterii derivă din senzaţii şi percepții, iar 
acestea au caracter reflectoriu, redând realitatea autentică. De fapt, obiectele emană 
nişte particule invizibile (cum este fumul sau mirosul) ce ating şi pătrund în cele cinci 
organe de simţ; pipăitul şi văzul excelează în certitudine. Anumite denaturări ale 
datelor simţurilor se datoresc amestecului judecăților noastre relative la obiectele 
redate de ele. Excepţia de la caracterul obiectiv al datelor senzoriale o constituie 
gustul — acesta nu există în lucruri, fiind o impresie subiectivă, deoarece un aliment 
poate fi plăcut pentru cineva şi dizgraţios pentru altcineva. 

Persistenţa unor senzaţii dă anticipația sau prenoțiunea (astăzi această cogniție 
este numită reprezentare). Funcţia anticipaţiei este formularea de judecăţi care 
depăşesc experiența prezentă. Corectitudinea acestora poate fi dată tot de senzații. 

Combinarea datelor senzoriale persistente se face prin asemănare şi analogie. 
Sunt şi prenoțiuni generale, utile în procedeele raționale: noţiunea de existență, de 
ființă ca totalitate, cauză şi efect, devenire, hazard, necesitate şi libertate, 
determinism, infinit, scop. Toate acestea sunt la baza opiniilor, ce pot fi adevărate sau 
false, fără a avea deci evidenţa senzaţiilor (de aceea le punem la îndoială şi încercăm 
să le verificăm prin experiență). 

Memoria este păstrarea şi organizarea datelor senzoriale şi ale experienţei. 

Scopul cunoaşterii de orice fel este realizarea liniştei sufleteşti şi a fericirii. 

Despre suflet, Epicur crede că nu poate exista în afara corpului, fiind ca un fel 
de organ al acestuia. Despre om, a imaginat o întreagă antropogeneză: natura a făcut 
nenumărate experienţe până ce a ajuns să aşeze atomii într-o formă perfectă. Atributul 
esenţial al sufletului este scopul. Dar, pentru că simte şi acționează, înseamnă că este 
o materie, parte a corpului. Natura materială a sufletului este acceptată ca alternativă a 
vidului: nu există nimic altceva decât materie şi vid. Totuşi, atomii sufletului, 
asemănători cu ai focului, sunt uşori, deosebit de mobili şi răspândiţi în tot corpul. 

Pentru viața afectivă în stil epicurean, sobru, este nevoie de ştiinţă, respectiv 
de “profesor de voluptate”. Astfel, omul află că dorințele sunt de o diversitate 
controlabilă: 


duc la: 
necesare - stare de fericire 
- sănătate 
naturale - conservarea vieții 


superflue 
Dorinţe (nu provoacă durerea atunci când sunt 


nesatisfăcute, de aceea la ele se poate 
renunţa) 


deşarte 
(fără obiect) 


Plăcerea poate fi un efect al circumstanțelor favorabile (şi atunci este 
trecătoare, instantanee, instabilă), dar poate fi şi un scop în sine. În acest sens, morala 
lui Epicur vede viaţa ca o activitate şi chiar filosofia, ca arta de a trăi bine. În general, 
activitatea spirituală procură plăceri mai mari şi mai diverse deoarece, în timp ce 
trupul reacționează doar la prezent, sufletul vizează şi trecutul şi viitorul 
(reprezentarea unei plăceri este ea însăşi plăcere). 


VI. DE LA ANTICHITATE LA PARADIGMELE GANDIRII PSIHOLOGICE 
MODERNE 


Doi mari gânditori au un rol hotărâtor în această evoluţie: Thomas d'Aquino şi 
Roger Bacon. 

a) Thomas dA quino (1227 — 1274), teolog remarcabil (“Summa Theologie”) 
care valorifică în folosul teologiei distincția aristotelică dintre suflet şi spirit (sau 
“suflet vital” şi “suflet rațional”), unul deservind corpul, celălalt pe Dumnezeu. 
Extinde însă sfera spiritualului şi la senzaţii şi le explică prin transferul de corpusculi 
materiali de la obiecte la organele de simţ. 

Dacă Aristotel avea în vedere în De anima relația organism — obiect; Thomas 
d' Aquino o înlocuieşte cu cea dintre “conştiinţă (subiect) şi obiect”. Sintagma 
“organism care gândeşte” a fost înlocuită cu “subiect care gândeşte”. Conştiinţa de 
sine a fost absolutizată, intenţia instrumentând întreaga viaţă interioară; psihicul nu 
mai deservea viața de relaţie cu lumea obiectivă, ci cu divinitatea; dacă a delimitat 
niveluri sau module ale psihismului, acestea n-au rămas în schema evolutivă a lui 
Aristotel, ci ca în ierarhia feudală, sufletele vegetal, animal şi rațional există din 
raţiuni teologice: cel inferior este necesar celui superior. 

b) Roger Bacon (1210 — 1294 sau 1214 — 1292), profesor la Oxford, 
urmăreşte să reformeze ştiinţa, orientând-o spre observarea naturii. Lucrarea Opus 
majus (1267) este dedicată acestui proiect, anticipare fericită a ceea ce va înfăptui 
filosoful şi omul de stat cu acelaşi nume, Fr.Bacon, trei secole mai târziu. Împotriva 
scolasticii, Bacon reia teza aristotelică a unităţii formă — materie (suflet — corp) în 
cunoaşterea lumii externe. Capitolul despre “perspectivă” (optică) este piatră de 
încercare a determinismului în viaţa psihică, demonstrând cum, deja la nivelul 
senzaţiilor, calități fizice bine determinate (inclusiv matematic) sunt adecvat receptate 
(mişcarea razei de lumină preexistă în raport cu (şi îl determină) efectul senzorial); 
imaginea nu “provine”, ci se construieşte de către organul senzorial prin combinarea 
de efecte optice. 


Nota cea mai generală a civilizaţiei Renaşterii este caracterul laic: omul cu 
nevoile şi aspiraţiile sale apare ca o valoare fundamentală, cu drept natural la fericire, 
înzestrat cu rațiune de putere nelimitată. 

Primul teoretician al noii ştiinţe a fost Francis Bacon (1561 — 1626). Metoda 
inducției fusese folosită şi de Galilei, dar Bacon o tratează drept un Novum Organum 


Şi îi stabileşte regulile. Gândirea filosofică antică este respinsă organic, ca speculație 
deşartă, îndepărtată de natură, falsificatoare, frenatoare a dezvoltării ştiinţei. Prin 
mijloacele logicii formale nu se descoperă adevăruri, ci doar se expune ceva cunoscut. 
Experienţa este cartea deschisă a ştiinţelor, ce poate fi “lecturată” direct, dacă 
învingem prejudecăţi şi neajunsuri specifice minţii noastre. 

Deformările generatoare de erori țin de individ şi de socius; Bacon le defineşte 
Şi sistematizează în patru clase: 

- idola tribus: tendinţa de generalizare pripită şi comodă, de extindere fără 
control a ceea ce ştim şi vrem la ceea ce nu ştim (superstiții, magia, 
alchimia, antropomorfismul etc.); 

- idola specus: fixitatea propriilor deprinderi şi obiceiuri ne îngustează 
posibilitatea de receptare şi abordare a noului; 

- idola fori sau “fantomele pieţii”: desemnarea prin cuvinte convenţionale a 
unor realităţi doar presupuse (exemplu: “destinul”, “sfera cerească”); 

- idola theatri: prestigiul istoric al unor teorii; cazul unor filosofi antici greci 
este edificator, toriile lor sunt preluate ca bază în explicarea naturii, deşi 
sunt saturate de teologie şi superstiții. 

Din proiectul unei ample lucrări, Marea restaurare, a finalizat doar prima 
parte referitoare la clarificarea ştiinţelor (Despre demnitatea şi progresele ştiinţelor). 
Este un moment de excelență pentru istoria psihologiei că această clarificare porneşte 
de la criterii psihologice, trei facultăţi ale spiritului omenesc: memoria, imaginaţia şi 
raţiunea. Corespunzător, vor fi: istoria (naturală) ca inventar al naturii, poezia şi 
celelalte arte, filosofia (însemnând şi ştiinţele naturii). 

Tot în această lucrare întâlnim o încercare de inventică; sub semnul alegoric al 
zeului naturii şi vânătorii (Pan), Bacon descrie o seamă de procedee pentru crearea 
unui produs nou, valoros şi original: extinderea, transferul şi inversarea experiențe 


VII. RENE DESCARTES 


În 1637 a apărut Discursul despre metodă, iar în 1641 Meditationes de prima 
philosophia, în care, cu ezitare, dar şi mare măiestrie, Descartes acceptă şi explicaţia 
teologică în metafizică şi gnoseologie: intervenţia divină este acceptată ca “primul 
mobil” şi garant al corectitudinii sensibilităţii şi rațiunii. 

În unele analize de psihoistorie se apreciază că îndoiala carteziană ca izvor al 
certitudinii, a fost o reacție generalizată a tânărului Descartes față de cunoştinţele 
dogmatice ce le-a asimilat forțat la Colegiul iezuit. Criteriul certitudinii, emblematic 
pentru începutul sec. al XVII-lea, îi apare a fi cugetarea: Cogito ergo sum (expresie 
latinească, ea însăşi notă ironică la adresa scolasticii, deoarece Descartes a fost primul 
filosof modern care şi-a scris opera în limba franceză, a poporului său). 

Claritatea afirmațiilor lui Descartes nu lasă loc la ambiguităţi. Cadrul 
conceptual general este dualismul: materia şi spiritul sunt cele două 
“substanţe”, net distincte ca natură şi metodă de cunoaştere; prima se 
defineşte prin întindere sau cantitate şi poate fi cunoscută prin 
matematică; a doua are drept notă esenţială gândirea, ce se pretează la 
cunoaştere prin introspecţie (observaţia interioară a trăirilor şi analiza 
elementelor conştiinţei). Dacă în ambele cazuri sunt clare obiectele şi 
metodele cunoaşterii, cine este Subiectul (care observă, se autoobservă şi 
foloseşte o metodă de cunoaştere)? 


Răspunsul cartezian la această întrebare imprimă dualismului un 

caracter evident idealist: “Subiectul este substanţa spirituală pură”. 

Comportamentul uman ca lucrare a corpului împrumută schema 

funcţionării naturii, reflexul (necondiţionat); arcul funcţional “stimul- 

răspuns” şi tuburile de transmisie a presiunilor de la maşinile hidraulice 
este şi mecanismul mişcărilor corpului, numai că acesta are stimului atât 
din afară, cât şi dinăuntru. 

În Pasiunile sufletului (1649) şi Tratat despre om, publicat postum, Descartes 
face descrieri anatomice şi fiziologice, cu greşeli inerente timpului, dar cu observații 
şi intuiţii pertinente; defineşte creierul (spre care vin “tuburi” nervoase cu impresii din 
afară sau de la organe) drept sediu al sensibilităţii, dar unitatea gândirii, imaginației şi 
a subiectului, în general, îl face să creadă că sediul principal al sufletului este într-o 
zonă singulară, nepereche, cum este epifiza (sau glanda pineală). 

Descoperirea reflexului de către Descartes este un moment major în 
istoria psihologiei, deoarece înseamnă conturarea concepției despre 
comportament, ca expresie a vieţii de relaţie, a interacțiunii organismului 
cu mediul; dispozitivele mecanice şi hidraulice ale timpului au servit 
drept modele pentru analogii; principalul argument a fost însă 
mecanismul circulaţiei sângelui, descoperit de Harvey (1608; o lucrare în 
latină a fost publicată la Frankfurt, în 1628). Prezentarea fiziologică a 
reflexului a fost axată chiar pe mecanismul medicului englez: după ce 
umple arterele şi venele, sângele ajuns în inimă se supune unor schimbări, 
astfel că părţile sale cele mai fine se ridică la creier, influențând gândirea 
şi pasiunile. În lipsa conceptului de influx nervos, Descartes foloseşte 
termenii antici “suflu vital” şi “spirit animal”. 

Demonstrarea substratului fiziologic al afectivității şi regulile metodei sunt 
exersate în cartea a doua a Tratatului despre pasiuni, când abordează taxonomia 
pasiunilor. Defineşte şi descrie, atât prin obiect, cât şi fiziologic, şase pasiuni simple 
(admirația, dragostea, ura, dorinţa, bucuria şi tristeţea), pe cele compuse şi variantele 
(sau speciile). 

Concepţia carteziană despre reflex şi pasiuni conduce, în principal, la 
clarificări hotărâtoare pentru evoluţia psihologiei: 

- distincția comportament — cunoştinţe; de acum, cunoştinţa (informaţia, 
reprezentarea despre însuşirile şi raporturile obiectelor) a devenit criteriu al 
psihismului; actele reflexe nu presupun asemenea cunoştinţe sau reprezentări. 

- Funcţia cognitivă a conştiinţei devine singura esență dată nemijlocit 
Subiectului în introspecţie; cunoştinţa despre obiect există numai în măsura în care 
este receptată şi trăită subiectiv; 

- Dualismul “corp — suflet” are, începând cu Descartes, un nou conținut: 

corp înseamnă un sistem automat, organizat structural şi funcţional după 

legile mecanicii; comportamentul corpului poate fi explicat şi fără 
intervenţia sufletului: impulsurile externe şi construcţia materială sunt 
suficiente. Raportul corp — suflet se discută de acum în termeni fiziologici. 

(vechii materialişti supuneau sufletul legilor corpului, iar idealiştii, invers, 

puneau corpul la dispoziţia sufletului). 

- Sufletul, în concepţia lui Descartes, este definit după un singur criteriu: 
conştiantizarea nemijlocită a manifestărilor sale (gândire, dar şi senzații, afecte, 
reprezentări), de acum, delimitarea unui suflet raţional şi a altuia senzitiv nu mai are 
sens, unitatea s-a realizat pe seama conştiinţei de sine sau autoconştiinţei, față de care 
toate fenomenele sunt egale; Descartes se ocupă de existenţa lui Dumnezeu, pe care o 


recunoaşte alături sau complementar cu natura şi cu gânditorul. Introspecţia a căpătat 
de acum statutul unei metode serioase, compatibile cu...matematica. Dublul raport cu 
lumea obiectivă şi cu subiectul fiziologic conferă lui Descartes statutul de metodolog 
al ştiinţei moderne. 

- Ideea analogiei dintre comportamentul fiinţelor vii şi dispoziţiile mecanice 
este considerată genială în comentariile istoricilor. Să vedem la Descartes locul 
sufletului în cadrul sistemului comportamental. Senzaţiile provocate de obiectele 
lumii externe sunt determinate fizic, prin structuri şi mecanisme fiziologice. Dar 
trăirile afective? Acestea sunt determinate de schimbările interne, organice. Descartes 
a trecut emoțiile şi sentimentele din sfera considerațiilor morale într-un capitol de 
ştiinţă a naturii. Gândirea însă, contemplare a ideilor şi voinţei (neprovenite din 
prefaceri fizice sau fiziologice), este atribuită “substanţei independente”, care are şi ea 
legătură cu organismul prin intermediul glandei epifizare, singurul substrat care este 
influenţat de sufletul nematerial. Este specifică şi aproape emblematică pentru secolul 
al XVII-lea admiterea unor idei apriorice în mintea individuală, care fac posibile şi 
validează experienţele cognitive personale; geometria şi alte ştiinţe matematizate au 
contribuit la această opinie. Un alt postulat vizează o condiţie apriorică: predispoziția 
organismului de a se supune comenzilor de orice fel ale gândirii. 


VIII. SPINOZA 


Principala temă a psihologiei lui Spinoza este cea a afectelor (cărțile III — V 
din “Etica”). Aşa cum ideile fuseseră considerate lucruri, şi afectele (pasiunile) apar la 
fel: “...voi privi acţiunile şi poftele omeneşti ca şi cum ar fi vorba de linii, suprafeţe şi 
corpuri” (Prefaţă la cartea a III-a). Le defineşte ca stări ale corpului, care amplifică 
sau diminuează capacitatea de acţiune a organismului, o favorizează sau limitează; tot 
afectele sunt şi ideile despre aceste stări. 

La Spinoza voința, ca forță autonomă dispare, ea confundându-se cu intelectul. 
Numai recunoaşterea cauzelor unei acțiuni ne crează iluzia că ea este voluntară. 

Esenţa omului este pasiunea şi aceasta deoarece este fenomen psihofiziologic. 
Dorinţa este atracție conştientizată, dar derivată din conştiinţă. Satisfacția (bucuria) şi 
insatisfacția (tristeţea), formează cu prima grupul celor trei afecte fundamentale, din 
care derivă celelalte. 

Dar şi aceste trei afecte au o bază generică: “puterea sufletului”, constând în 
fermitate  (năzuinţa spre menţinerea existenţei conform normelor raţiunii) şi 
generozitatea (năzuinţa de a ajuta pe alţii şi de a se unii prin prietenie). Diversitatea 
porneşte de aici: prezența de spirit, curajul, cumpătarea, sobrietatea etc. sunt 
alternative ale fermităţii, clemenţa, modestia, cardinalitatea etc. sunt moduri ale 
generozităţii. 

Bucuria ce ţine şi de suflet şi de corp se numeşte voluptate; aceasta poate fi 
bună, dar şi rea, când este exagerată. Ca şi ideile, afectele se asociază. Analiza 
afectivității la Spinoza este meticuloasă, naturalistă, după regulile matematice ale 
descompunerii, derivării şi compunerii; demonstraţia sa urmăreşte relevarea 
determinismului universal şi în această sferă a vieții sufleteşti. 

Abordarea generală a afectelor şi voinţei este intelectualistă: pasiunile se 
datoresc unor idei inadecvate şi confuze; neputinţa de control este “sclavia 
pasiunilor”. Controlul pasiunilor constă în cunoaşterea necesităţii şi onorarea 
poruncilor raţiunii. Atunci corpul va fi capabil de o mai intensă activitate. 


IX. MATERIALISMUL SI ILUMINISMUL FRANCEZ, 
SECOLUL AL XVIII-LEA. 


O lucrare de referință în istoria psihologiei este Traité des sensations publicată 
de Etienne Bonnot de Condillac (1715 — 1780) în 1754. Inspirat de modelul 
newtonian de gândire (explicarea multitudinii de fenomene fizice prin principiul 
general al gravitației), Condillac respinge metoda deductivă ca întemeiată pe teze 
arbitrare (numai pentru că sunt clare şi evidente), dar şi conexionismul lui John 
Locke, deoarece abstracția şi judecata nu sunt reductibile la asociaţii; foloseşte un 
model genetic pentru a argumenta că orice fapt psihic este o senzaţie transformată. 
“Clar şi distinct” pentru el este numai “o primă experienţă”, acceptată fără îndoială de 
toţi, din care se dezvoltă toate fenomenele intelectului. 

O “linie de progres” a materialismului francez o constituie ideea practică a 
rolului hotărâtor, în viaţa oamenilor, a educaţiei şi legilor; în perfecționarea societății, 
rolul hotărâtor îl au educatorii şi legiuitorii. Personalităţile marcante ale acestei ideaţii 
au fost J.J.Rousseau (1712 — 1778) şi C.A.Helvetius (1715 — 1771). 

Primul afirmă efectul negativ al civilizației asupra omului, prin natura sa fiind 
bun şi perfect. Helvetius a susținut teza genezei calităţilor intelectual-morale sub 
efectul împrejurărilor de viață, (deci, opus lui Rousseau) duce chiar la exagerare rolul 
modelator al educaţiei (“Despre om”, 1773). 

Şi D'Holbach, în Sistemul naturii (numit şi “Biblia materialismului”), vede 
fericirea omului (în fapt, ființă fizică) în reorganizarea cunoştinţelor, educarea 
respectului pentru rațiune şi a curajului. Pentru a căpăta cunoştinţe adecvate despre 
suflet, este necesar să experimentăm asupra lui cu mijloacele fizicii, anatomiei, 
medicinii, pentru că psihicul, în toată fenomenologia sa nu este decât manifestare a 
unor forme de mişcare. 

O operă ce “pregăteşte” darwinismul este cea a marelui iluminist Diderot; în 
anii 1774 — 1779 a elaborat “Elemente de fiziologie”, în care se promovează ideea 
selecţiei naturale şi a influenţei mediului asupra organismului. El consideră drept 
simplist modelul lui Lametrie, concretizat în “Omul-maşină”: creierul şi nervii 
formează un întreg care depinde simultan de corp şi de lumea înconjurătoare. Ideile 
psihologice din tratatul citat cuprind o arie largă de teme, depăşind sensualismul 
tradițional (tocmai insuficienţele simţurilor au făcut ca gândirea să se dezvolte; în 
acest sens redă numeroase exemple de deficit senzorial şi compensări). Spiritul vremii 
era unul polemic, experimental, academic. La apariția cărţii lui Helvetius “De 
l Esprit” (1776), Diderot identifică paradoxuri şi formulează critici memorabile (deşi 
erau coautori la “Enciclopedie”). 


PARTEA a Il-a 
Paradigmele psihologiei moderne 


X. ASOCIAȚIONISMUL 


1) Înainte de reflexologie. 

John Locke (1632 — 1704), contemporan cu Th. Hobbes, asimilând 
empirismul baconian şi raționalismul cartezian, a avut răgazul elaborărilor filosofice 
numai în ultima parte a vieții. Pentru gândirea sa psihologică două lucrări sunt 
remarcabile: "An essay concerning human understanding" (1690) şi "Some thoughts 
concerning education" (1693). Istoricii consemnează orientarea originală a lui Locke 


spre o ştiinţă psihologică distinctă de metafizică, autonomă ca principii de cauzalitate, 
tematică, exactitate şi utilitate. Aceasta a conferit o identitate clară conceptului de 
experienţă, ca unică sursă a cunoştinţelor. Începând cu John Locke, în ştiinţele 
cognitive se instituie două interpretări ale originii şi dezvoltării cunoaşterii: curentul 
nativist, al ideilor înnăscute (susținut şi de Descartes) şi curentul senzorialist, care 
consideră că “tot materialul rațiunii şi al cunoaşterii” derivă din experienţă şi senzație. 
Împotriva inneismului, Locke aduce, pentru întâia dată, argumente psihologice, 
psihogenetice şi psihopatologice. 

Lucrurile au însuşiri primare, inerente şi permanente (soliditate, 
întindere, mişcare, etc.); în procesul cunoaşterii apar şi calităţi secundare, 
ce ţin de interacţiunea primelor cu organele de simţ (culori, sunete, 
gusturi etc.). Şi unele şi altele pot fi cunoscute chiar la nivel raţional 
numai dacă apar direct în experiența noastră: “nimic nu este în 
raționament care să nu fi fost transmis mai înainte prin simțuri”. 

Evident, complementar lumii exterioare, lumea internă a propriilor idei, 
imagini şi simțuri este obiect al experienţei şi avem astfel un al doilea izvor de 
cunoştinţe, numite reflexie. În Cartea a II-a, cap.l din "An essay", califică această 
facultate ca foarte asemănătoare simţurilor şi de aceea o numeşte provizoriu “simţ 
intern”. Principala sa lucrare constă în dezvoltarea, prin combinare, compunere şi 
abstracție, a ideilor simple (provenite din unul sau mai multe simţuri). Este o 
fundamentare consistentă a asociaționismului, întărită încă şi printr-o teorie a 
limbajului. Modurile de combinare a ideilor-elemente sunt dictate de multe calități ale 
acestora, dar şi de condiţii socio-culturale; viziunea asupra limbajului este 
nominalistă, dar Locke atribuie şi ideilor complexe şi universale valoare 
reprezentativă. 

În stabilitatea asociaţiilor de idei, afectivitatea are un rol important, din 
momentul în care un sentiment a fost prezent în actul cunoaşterii (fie ea senzorială sau 
reflexivă). Tot prin asociere se obţine şi diversitatea sentimentelor din alte două 
sentimente bazale: plăcerea şi durerea. De fapt, sentimentul (termenul generic la 
Locke) nici nu este o facultate independentă pentru că, prin conţinutul său, ţine atât de 
senzaţii, cât şi de reflecţii. 

John Locke a rămas în istorie ca “fondator al asociaţionismului englez” şi 
datorită aplicaţiilor pe care le-a efectuat în domeniul educaţiei. Lucrarea "Some 
thoughts_concerning education" a rezultat dintr-o serie de scrisori pe această temă, 
reflecții “din inimă” de elev şi student chinuit în sistemul tradiţional de învățământ. 
Ideile sale, amplu argumentate, au avut un mare impact asupra mentalităţii vremii, 
deoarece nemulțumirea față de învăţământul formal, scolastic, era generală. O nouă 
calitate a educaţiei este definită pe baza organizării experienţei, a asociaţiilor de idei şi 
sentimente, a modelului omului practic, util, independent şi virtuos. 

George Berkeley (1685 — 1753), episcop, filosof şi teoretician în domeniul 
educaţiei, a fost un continuator empirist-conexionist al lui John Locke. La doar 25 de 
ani a publicat două lucrări reprezentative: "New theory of vision" (1709) şi 
"Principles of human knowledge" (1710). “A fi înseamnă a fi perceput” (celebrul 
dicton latin: esse est_percipi) — rezumă concepţia subiectiv-idealistă a lui Berkley. 
Dacă Descartes s-a întrebat despre relația spirit-corp, iar Locke despre modul în care 
materia generează spirit, Berkley a considerat esenţială întrebarea “Cum spiritul 
generează materie?” 

David Hume (1711 — 1776) a devenit celebru la tinereţe (29 de ani), când a 
publicat lucrarea în trei volume "Treatise on human nature”. Raportându-se sceptic 
față de valoarea cognitivă a reflecţiei, declară drept unic obiect al cunoaşterii propria 


experiență. Conceptul de experienţă apare aici mai elaborat, operându-se o distincţie 
între “impresii mai vii” (senzaţii şi percepții) şi “idei mai puţin vii” (imagini sau 
amintiri). 

Hume defineşte relația cauză — efect ca un gen nou de asociaţie prin 
contiguitate, purtând nota invariabilităţii succesiunii. Analiştii de mai 
târziu contrazic raportarea acesui tip de asociaţie la clasa contiguităţilor 
şi identifică la Hume trei modalităţi de asociere: asemănare, contiguitate 
şi cauză-efect. El dă relevanță cauzalităţii ca mecanism intrapsihic al 
generării datelor conştiinţei de către impresii, deci tot de fapte ale 
conştiinţei. 

David Hartley (1705-1757), medic, s-a aflat sub influența lui Newton şi 
Locke. În singura sa carte publicată, "Observations of man" (1749) postulează un 
mecanism vibratoriu în sistemul nervos, corespunzător senzaţiilor, ideilor şi 
imaginilor; este o interpretare fiziologică a distincţiei operate de Hume între impresii 
şi idei; în cazul al doilea, vibraţiile fiind mai slabe. Pentru această contribuție la 
abordarea fiziologică a conexiunilor, cu extrapolări la mecanismul emoţiilor, unii 
istorici îi conferă rolul de precursor al reflexologiei respondente. 

John Stuart Mill (1806 — 1873) a împărtăşit şi dezvoltat concepţia tatălui său, 
James Mill, văzând în coalescență un gen de “chimie mentală”. Astăzi am putea 
desemna fenomenul prin termenul de emergenţă, deoarece produsul asocierii a două 
sau mai multe idei poate fi necunoscut sau de neanticipat la nivelul fiecărei 
componente. Eruditul filosof recurge şi la analogie cu “discul culorilor”, cu care 
Newton a demonstrat compoziția luminii albe (din cele şapte culori). O mai mare 
precizie în termeni a favorizat acceptarea noilor explicații: “ideile simple mai curând 
generează, decât le compun pe cele complexe”. 

Alături de “generare”, conceptul de “expectanță” au dat psihologiei un impuls 
care s-a resimțit benefic până în secolul XX, când au fost valorificate mai mult ca 
oricând. Ele erau răspunsuri la problema pusă de Berkley: modalităţile prin care 
mintea creează lucruri ale realităţii. 

Alexander Bain (1818 — 1903), cu puternice interese încă din studenţie pentru 
o psihologie “naturală”, a devenit discipol al lui J.St.MIll (fiindu-i şi coleg la 
Universitatea londoneză). Dintre lucrările sale, două au fost recunoscute ca cea mai 
elaborată gândire psihologică a sec.XIX-lea: "The senses and the intellect" (1855) şi 
"The emotions and the will" (1859). 

Concepţia lui Bain, mult apreciată chiar de J.St.Mill, dar şi de psihologi ai 
secolului al XX-lea, printre care M.Ralea şi C.I.Botez, se remarcă prin orientarea 
asociaționismului spre biologie, fiziologie şi aportul activ al instanței cerebrale. 
Făcând din arcul reflex unitatea elementară a psihismului, el remarcă momentul activ 
al organismului în procesul adaptării şi dezvoltării (o diferență majoră față de 
asociaționismul pasiv, ce explica doar ideile şi imaginile întâmplătoare, respectiv 
visele şi reveriile). Fără a fi experimentator, Bain a făcut operă prin analiză, intuiţie, 
credinţă în posibilitatea plasării psihologiei în rândul ştiinţelor naturii. 

Herbert Spencer (1820 — 1903), cu formaţie de inginer, la doar 22 de ani a 
început să publice studii economice şi politice; “Principii de psihologie”, în secvențe, 
se publică înainte de apariţia lucrării majore a lui Ch.Darwin, "Originea speciilor” 
(1859). Tânăr, dar cu planuri ambiţioase, trece la elaborarea principiilor biologiei, 
psihologiei, eticii, sociologiei, publicându-le în volume distincte. În confluență cu 
darwinismul, ideile lui Spencer au marcat o epocă de mentalitate în Anglia şi întreaga 
Europă pe tot parcursul veacului al XIX-lea. 


În lucrarea “Primele principii” se formulează legea evoluţiei, ca generală 
pentru explicarea schimbărilor din natură. Spencer supune observaţiei, analizei şi 
comparaţiei ştiinţele naturii (botanica, geologia, fiziologia) şi cele sociale (psihologia, 
estetica, morala, lingvistica, istoria etc.). Principiul evoluţiei este formulat ca ipoteză 
şi nu ca o dogmă. Domeniile religiei şi metafizicii sunt scoase din sfera ştiinţei, a 
cunoaşterii raționale, dominat de legea evoluţiei. Foloseşte pentru aceasta chiar un 
termen special - “incognoscibilul”. Spencer se ocupă de transferarea modelului 
biologic de evoluţie (trecerea de la omogen la eterogen în devenirea oricărui 
organism), la progresul în alte sfere ale existenței, inclusiv la cea socială (societate, 
instituţii, limbaj, literatură, ştiinţă, artă). 

2) Asociaţionismul centrat pe reflexul condiționat. 

În tratatele de istoria psihologiei sunt conturate două moduri de a trata 

această “recentrare” a asociaționismului de la “idee — idee” la “stimul — 

răspuns”: ambele dau prioritate “psihologiei evoluționiste” (Spencer, 

Darwin), dar, în timp ce occidentalii atribuie începuturile acestui proces 

lui Ebbinghaus, psihologii ruşi pun în prim plan reflexologia lui Secenov. 

Hermann Ebbinghaus (1850 — 1909), profesor la Breslau şi apoi la Berlin, a 
publicat în 1885 prima investigaţie de laborator asupra memoriei. Rezultatele sale 
sunt revendicate de asociaţionişti pentru inovaţia de a studia învăţarea unui material 
ce exclude experienţa precedentă. Este vorba de silabe fără sens, compuse din două 
consoane şi o vocală (wop, xam, cir etc.). Intenţionând să obţină o curbă a evoluţiei în 
timp a retenției, a evitat cuvintele vocabularului obişnuit care, în trecutul experienţial, 
ar fi avut conexiuni deja reţinute. A obținut într-adevăr o curbă de tip “accelerație 
negativă” pentru intervalul imediat de timp, fenomen ce a fost reconfirmat ulterior, 
indiferent de complexitatea tehnicii de laborator folosite. 

Inovația metodică a lui Ebbinghaus a deschis calea abordării funcţiilor psihice 
superioare pe baza principiului simplu al asociaţiei, ajungându-se chiar la exprimări 
exacte. 

Medicul rus I.M.Secenov (1829 — 1905), cu studii la Moscova, Berlin şi 
Viena, profesor de fiziologie la Academia medico-chirurgicală din Petersburg, ajunge 
la concluzia că sistemul nervos este un regulator automat al organismului (analog 
reglajului maşinii lui Watt, cu aburi). Sistemul nervos asigură integritatea anatomo- 
fiziologică a organismului, receptând excitaţiile externe şi semnalele despre starea 
funcţională a organelor, declanşând reacţii motorii şi glandulare de răspuns. 

În 1863, Secenov publică “Reflexele creierului”, titlu impus de cenzură la o 
lucrare ce avea în titlu “proveniența fenomenelor psihice pe bază fiziologică”. Pentru 
prima dată, activitatea cerebrală şi activitatea psihică aveau aceeaşi unitate elementară 
constitutivă - actul reflex. Actele conştiente şi cele voluntare sunt “în sens strict, 
reflexe”. Secenov a mai scris şi alte lucrări de psihologie, mai ales asupra gândirii, 
promovând un determinism fiziologic (de altfel a scris şi o lucrare intitulată “De către 
cine şi cum_trebuie elaborată psihologia?”, republicată de mai multe ori, în care 
respinge introspecția şi argumentează evoluţia ontogenetică a funcţiilor psihice). 
“Motorul” dezvoltării este experienţa, “întâlnirea biologică cu realitatea”. 

2.1. Descoperirea reflexului condiționat de către Pavlov. 

Istoricii psihologiei ruse (dar, în consens, şi cei occidentali) consideră că 
lucrarea lui Pavlov “O experienţă de 20 de ani” (publicată în 1923) reprezintă prima 
bază naturalist-ştiințifică, argumentată experimental, pe care s-a format psihologia 
modernă; de acum, activitatea psihică avea o raportare (sigură) la activitatea nervoasă 
superioară (a emisferelor cerebrale). 


Ivan P.Pavlov (1849 — 1936) a intrat în ştiinţă ca fiziolog al digestiei (factori 
glandulari şi neuronali), obținând premiul Nobel pentru medicină în 1904; din 1890 
până la finele vieţii a fost director al Laboratorului de fiziologie din cadrul Institutului 
de Medicină Experimentală, din Petersburg. 

Atent la controlul condițiilor de mediu în laboratorul de fiziologie, Pavlov a 
surprins un fenomen “nefiziologic”: salivarea anticipativă. Un montaj tehnic 
experimental minuţios, cu tuburi ce colectau produsul glandelor salivare la câine, le-a 
permis cercetătorilor să înregistreze salivarea înainte de administrarea stimulului 
adecvat (pesmet, praf de carne etc.). Nefiind o excitare locală a organului de simţ 
respectiv, observatorii s-au aflat în faţa unui reglaj de tip anticipativ. Dacă acesta nu 
este de tip fiziologic, înseamnă că este de un ordin superior: zgomotul produs de 
laboranți, sau vederea lor, a vaselor, a locului, sesizarea timpului, le “anunţa” 
subiecților apariţia excitanţilor întăritori şi le provoca salivaţia specifică, fără ca 
excitantul specific să fie prezent. 

Vladimir M.Bechterev (1857 - 1927) a avut inițiative şi cercetări 

hotărâtoare pe linia trecerii de la “asociaţii între idei”, la asociații 

evidente în comportamentul extern (stimul-reacţie). Într-un studiu 
publicat în 1904, “Psihologia obiectivă şi obiectul ei” Bechterev vede 
psihologia ca reflexologică. 

Psihologia occidentală îl plasează pe Bechterev în istorie pe un loc privilegiat, 
al cercetătorului atât novator, cât şi umanist (comparativ cu Pavlov): el a studiat 
reflexul condiţionat motric la om şi animal, în forma asocierii unui şoc electric pe laba 
câinelui sau pe mâna unei persoane, cu sunetul unei sonerii. Practica lui Pavlov, fost 
cercetător-medic nutriționist, de a scoate canale ale glandelor salivare în afara cavităţii 
bucale şi, printr-o capsulare specială, a trimite laborantului, prin tuburi, picăturile de 
salivă, n-a fost potrivită spiritului “pacifist” al lui Bechterev (şi al psihologilor care au 
urmat şi au înțeles că “lumea obiectivă nu trebuie răstignită pe crucea cercetării 
adevărului”). Deci, Pavlov a condiţionat (a pus în contingenţă temporară) reacțiile 
glandulare — salivare, iar Bechterev, înaintea sa, reacțiile motrice. 

Edward Lee Thorndike (1874 — 1949) a început să studieze învățarea la 

animale, ca asociaționist, dar în curând a început să se intereseze de 

învățarea umană şi de aspecte ale psihologiei educaţionale şi sociale. El a 

dezvoltat conexionismul până la multe aplicaţii; el a experimentat pe pui 

de găină, pisici şi câini în condiţiile puzzle box. Mediul extern pentru 

Subiect nu mai era un stimul, ci o problemă. Putem spune că noţiunea de 

Subiect a devenit alta: nu un sistem reactiv, parte a unui ambient ofensiv, 

ci un rezolvitor de probleme, cu trecut, opțiuni, aşteptări, dorinţe, 

“vectori” ai viitorului. Thorndike şi-a susţinut teza de doctorat la 24 de 

ani, în 1898: “Animal intelligence: an experimental study of the 

associative processes in animals”. 

Continuând cercetările pe peşti şi antropoide, publică o lucrare mai completă 
în 1911. Istoricii îi analizează contribuțiile referindu-se la lucrarea din 1949, 
“Selected writings from a connectionist's psychology”. Emană această carte o 
concepție asupra obiectului psihologiei? Da, însă mai mult în mod implicit: 
accentuând aspectele utilitare ale psihologiei, Thorndike apare ca funcționalist; 
conexiunea sau legătura stimul-răspuns este principala preocupare a psihologiei, fie că 
ea este dictată de situaţia externă sau de atitudinile subiectului, că apare izolată sau ca 
element într-o serie. 

2.2. Teoria lui Clark Hull. 


Clark Hull, în 1920, îşi susține teza de doctorat la University of Wisconsin, 
pe o temă de “formare a conceptelor”. Rămânând la Wisconsin în grupul 
de cercetători, a început să studieze efectul tutunului asupra 
comportamentului. Căpătând o dexteritate recunoscută în controlul 
variabilelor experimentale, se simte abilitat în a gândi şi studia testarea 
aptitudinilor. Ataşmentul său pentru cercetare se finalizează cu lucrarea 
“Aptitude testing” (1928). După această elaborare rămâne cu o viziune 
pesimistă asupra problematicii respective şi se îndreaptă spre hipnoză şi 
sugestie, efort finalizat în 1933 cu “Hypnosis and sugestibility”. Ultima 
parte a vieţii a dedicat-o studiului învățării, temă majoră în care a avut 
realizări remarcabile. 

C.Hull a devenit interesat de învăţare după studierea traducerii în engleză 
(1927) a lucrării lui Pavlov, “Reflexele condiţionate”. În anii '30, Hull a 
publicat o serie de lucrări teoretice, cea mai cunoscută dintre acestea fiind 
“Mind, mechanism and adaptative_behavior” (1937), în care argumenta 
posibilitatea extinderii principiilor  condiţionării la procese 
comportamentale complexe. În 1943, apare “Principles of behavior”, cu 
un efect enorm asupra problematicii învățării. Ultimele sale cărți, 
“Essentials of behavior” (1951) şi “A behavior system” (1952), au avut un 
efect imens asupra studiului învățării. 

Între stimul şi reacție Hull a văzut variabile intermediare, condiţii ce au 
intervenit anterior cum ar fi numărul de încercări întărite, intensitatea 
stimulului, forța motivaţiei exprimată în numărul de ore de deprivare (de 
hrană, de exemplu). Un exemplu edificator pentru demersul lui Hull este 
principiul numit “goal gradient hypothesis” (1932): potenţialul de 
răspuns este în funcţie de distanţa şi timpul ce despart Subiectul de 
evenimentul-întărire. Corolarul este formulat astfel: “Cu cât este mai 
mare amânarea întăririi într-un lant comportamental dat, cu atât este 
mai slab potenţialul de reacţie la stimulul respectiv”. 


2.3. B.F.Skinner: Condiţionarea operantă sau instrumentală. 

Replică pozitivistă la teoriile formale enunțate de Hull, Skinner a 
identificat în “regimul de întăriri” factorul principal de dirijare a 
comportamentului (principala lui preocupare: dezvoltarea capacităţilor 
umane). 

B.F.Skinner s-a născut în 1904 în Pennsylvania. Şi-a susținut doctoratul în 
1931 la Harvard şi a continuat aproape zece ani studii postdoctorale, la 
Universitatea Minnesota, între 1945 — 1947, după care s-a întors la 
Harvard. 

Linia operei lui Skinner este cea a abordării descriptive, ateoretice a 
comportamentului. Colectarea de date este, pentru Skinner, cea mai 
solidă bază pentru predicții. “Etica” receptării, analizării şi valorificării 
datelor este cea a “analizei funcţionale”, evident, comună tuturor 
ştiinţelor naturii. Lucrul cu mase de subiecţi, considera Skinner, este 
expresia deficitului în controlul variabilelor experimentale (este o 
ignorare a individului, purtătorul autentic al capacităţilor psihice). Un 
individ bine cunoscut ne dă prilejul de a aprecia consistent alți indivizi. 
Punctul de originalitate majoră a gândirii lui B.F.Skinner este conceptul 
de comportament operant sau emitent, alternativă la cel respondent, 
provocat de un stimul extern. Primul nu are un agent provocator extern, 


ci este, precum un act de voință, o manifestare a individualităţii pentru 

propria supravieţuire şi dezvoltare. 

Într-o cuşcă perfect izolată de zgomot, cu condiţii bine determinate de 
temperatură, lumină şi echipament, toate formând ansamblul variabilelor dependente, 
subiecții preferați ai lui Skinner erau porumbeii şi şobolanii, dar şi oamenii. Reacțiile 
lor simple ce erau vizate pentru a fi întărite erau simpla apărare pe o pârghie sau o 
cheie. 

2.4. Replici la adresa asociaţionismului. 

Principalele atacuri critice au vizat: 

a) Elementarismul. Disponibilitatea analitică a empiriştilor englezi a fost în 
spiritul progresist al timpului, cu efecte benefice asupra înțelegerii raportului 
om-mediu şi a factorilor de progres ai educației. Teoria transferului pe seama 
elementelor identice, formulată de Thorndike a fost însă o provocare pentru 
un veac. Gestaltismul a fost principala făclie a protestului, dar şi teoriile 
personologice, umaniste, creatologice şi intuiţioniste au insistat pe analiza 
molară a comportamentului şi, în general, a istoriei personale. 

b) Hazardul (încercarea şi eroarea), ca mecanism al învăţării. Acest aspect a 
fost criticat pentru viciul metodologic de a pune animalul în situaţii 
problematice stupide (din punctul de vedere al comportamentului său 
normal). “Puzzle box” nu-i permite Subiectului altceva. 

c) Legea efectului. Iniţial acest principiu a fost înțeles ca fiind de ordin 
mentalist. Thorndike a explicat însă că nu este vorba de “dorință”, de 
“plăcere” sau ““vrere”, deci nu de afect, ci de efect, cu sensurile sale general- 
biologice, comportamentale. 

d) Determinism mecanic. Critica a vizat mai mult marginalizarea valorilor 
umane. Conexioniştii au răspuns că noţiunea de ambient şi întărire surprinde 
toate aspectele personologice, sociale, culturale, morale; mintea şi spiritul 
omului sunt părți ale existenţei naturale, efecte şi cauze ale progresului. 


XI. STRUCTURALISMUL. 


1. Precursori. 

Structuralismul a fost pregătit de Brentano, Fechner şi Helmholtz. 

Franz Brentano (1838 — 1917), preot catolic şi filosof austriac, la 24 de ani a 
publicat cartea “Psihologia lui Aristotel”, iar în 1874 “Psihologia din punct de vedere 
empiric”. 

Gândirea lui Brentano reprezintă un punct de cotitură sau un “reper de 
orientare” în istoria psihologiei: el a înțeles că, în timp ce ştiinţele naturii studiază 
fenomene, psihologia are de-a face cu acte, acţiuni care pornesc de la Subiect, care are 
nevoi, interese, intenţii, scopuri. Psihologia este definită ca ştiinţă a actelor psihice. 
Orice act are un conţinut (un obiect) şi un mod de acţiune cu respectivul conținut. 
“Obiectul” şi “acţiunea” sunt de nedespărțit într-un act psihic. 

Gustav Fechner (1801 — 1887), medic şi fizician, profesor de fizică în anii 
'20-'30 la Leipzig, a dovedit afinitate pentru problemele psihofizicii. Fondul său 
conceptual este cel al idealismului obiectiv: el afirma despre conştiinţă că este peste 
tot în univers, corpurile cereşti sunt însufleţite, iar materia nu este decât o umbră a 
psihismului. Culmea cutezanţei: a vrut să demonstreze aceste idei cu ajutorul 
matemeticii şi a experimentului. 

În acest timp, E.H.Weber a descoperit un fapt capital: diferențierea a doi 
stimuli depinde nu de mărimea absolută a fiecăruia, ci de relația dintre excitaţia dată 


şi cea inițială. Această regularitate a verificat-o pe mai multe modalităţi senzoriale: 
musculare, vizuale etc., ajungându-se la conceptul de “prag diferențial”. Apărea un 
nou domeniu al cunoaşterii, - psihofizica, ştiinţa raporturilor dintre mărimile fizice ale 
excitanților şi intensitățile sezaţiilor. Una dintre primele realizări: intensitatea 
senzaţiei este direct proporțională cu logaritmul intensității excitației; aceasta 
dovedeşte că există un plan al funcționalității, mai larg decât cel al cauzalității. 
Această lege psihofizică este prezentă în lucrarea “Elemente de psihofizică” (1860). 

Herman Helmholtz (1821 — 1894) a utilizat o tehnică inovatoare de măsurare 
a vitezei influxului nervos. Deşi medic, fizician şi fiziolog, şi cu mentalitate filosofică, 
Kantian, Helmholtz a rămas în istoria psihologiei ca o personalitate cu contribuţii 
deosebite. El a împărtăşit concepția lui J.Miiller despre energia specifică a organelor 
de simţ, recunoscând senzației rolul de semn sau simbol al lumii externe, iar nu o 
copie sau o reflectare. 'Totuşi, viziunea filosofică agnostică nu l-a împiedicat să 
introducă măsurători ale percepţiei vizuale şi auditive, devenind astfel întemeietorul 
psihometriei. 

2. Gândirea psihologică a lui Wilhelm Wundt (1832 — 1920), părintele 
psihologiei experimentale, fondatorul primului laborator în 1879, la Universitatea din 
Leipzig. Wundt a înţeles că studiul sufletului înseamnă o ştiinţă a experienței şi că 
instrumentul ei principal este experimentul. 

Obiectul psihologiei este experiența imediată şi metoda adecvată este 
observația controlată a conţinuturilor în condiții experimentale. 

Programul de cercetări al lui Wundt avea trei obiective: 

- analiza proceselor conştiente ca elemente; 

- descoperirea modurilor în care aceste elemente se leagă unele cu altele în 

formațiuni complexe şi 

- determinarea mecanismelor fiziologice ale conexiunilor. 


Dintre colaboratorii europeni ai lui Wundt, cel care a socotit structuralismul 
wundtian incomplet a fost Oswald Kiilpe (1862 — 1915). Kiilpe a sesizat că în planul 
mental sunt elemente identificabile drept “obiecte”, dar sunt şi funcțiuni, ce nu se 
pretează la conştientizare şi analiză. În această viziune, distincția act — stări — procese, 
făcută de Brentano, precum şi conceptul de “experiență” au fost repere conceptuale 
pentru “Şcoala de la Wiirtzburg”, iniţiată de Kiilpe. 

Edward Bradford Titchener (1867 — 1927), englez de origine, cu studii la 
Leipzig şi wundtian ca formaţiune, este considerat un “clasic al structuralismului 
american”. El a văzut unitatea ştiinţelor pe fundament psihologic: universul 
experienței umane. După acest criteriu a văzut diferenţa dintre fizică şi psihologie în 
felul cum este orientată experienţa: în afară, asupra obiectelor şi a relațiilor dintre ele, 
înăuntru, asupra elementelor experienței, sau a stărilor de conştiinţă. 

3. Structuralismul ca paradigmă. 

Pentru structuralişti, obiectul psihologiei este “studiul analitic al psihicului 
omului adult normal prin metoda introspecţiei”. În această formulare, diferenţele 
individuale şi disfuncțiile sunt excluse din sfera problematicii psihologice. 

Postulatele structuralismului n-au avut o formulare controlabilă logic, ci una 
ce poate fi doar abstrasă: 

- psihologia se sprijină pe experiment pentru a se elibera de metafizică; 

- adevărurile sale sunt de ordin empiric; 

- gândirea şi conştiinţa sunt concepte bazale şi domeniu de studiu 

experimental; 


- introspecția este o metodă validă de studiu, dar are grade diferite de 
elaborare şi învăţare; 

- “spiritul” şi “corpul” sunt sisteme paralele, iar legile psihologice trebuie să 
remarce această distincție; totuşi conceptul de “experienţă” exprimă un 
monism, o unitate a celor două roluri. 

Principiile conexiunii. Conexiunea prin contiguitate a fost considerată 
primordială. Wundt a recunoscut şi un principiu al sintezei, bazat pe “senzația” 
semnificației elementelor ce intră în structura mai complexă. 

Principiile selecției. Conceptul-cheie în explicarea selecției datelor şi 
experiențelor este atenția. Titchener distingea trei forme de atenție: 1) nativă sau 
involuntară, în care intensitatea şi calitatea experienţei, în special noutatea, sunt 
factori de selecţie; 2) voluntară sau secundară; 3) atenția ca deprindere, deci parțial 
involuntară. 

Critica structuralismului. 

Atacurile principale au vizat metoda introspecţiei, care, in fapt, este 
retrospecţie şi deci dispusă la deformări prin faptul natural al uitării. Introspecţia este 
neadecvată mai ales pentru efectul inductiv pe care îl are atunci când se îndreaptă spre 
o trăire psihică. Cazul stărilor afective este cel mai frapant, dar şi experienţele de 
ordin cognitiv pot fi drastic modificate. Wundt a contracarat această critică, 
propunând antrenamentul introspecţiei. 

Altă critică ce s-a adus structuralismului a fost neputinţa sa de a scruta procese 
subconştiente şi inconştiente, responsabile, după cum au arătat alte dezvoltări 
paradigmatice, de funcționarea sistemului psihic. 


XII. FUNCŢIONALISMUL 


Paradigma funcționalistă vizeaza trei întrebări relative la comportamentul 
uman şi animal: Ce ?, Cum ?, De ce ? (deci, funcţia comportamentului organismelor, 
inclusiv a conştiinţei, în adaptarea lor la mediu; aspectele utilitare şi relaţionale). 

Funcţionalismul ca sistem a fost fundamentat de către doi remarcabili 
profesori universitari din Chicago: John Dewey (1859-1952) şi J.R.Angell (1859- 
1949). Ca promotori sunt recunoscuţi R.S. Woodworth (1869-1962) şi H.Carr (1873- 
1954). 

Prima orientare spre această paradigmă o întâlnim la Aristotel, după cum s-a 
relevat. Alte trei linii de influenţă vin din gândirea britanică: opera evoluționistă a lui 
Charles Darwin (1809-1882), studiul diferențelor individuale (Sir Francisc Galton, 
1822-1911) şi investigaţiile comportamentului animal întreprinse de G.J.Romanes 
(1848-1894) şi C.Loyd Morgan (1852-1936). 

William James (1842-1910) prin lucrarea sa în două volume “The principles 
of psychology” (1890), a avut o contribuție majoră la dezvoltarea psihologiei 
americane şi mondiale, sintetizând cercetările făcute de alţii, redând principii şi 
extrapolări intuitive. 

Primele preocupări ale lui W.James pentru psihologie datează din 1875, 
întâiele manifestări în câmpul psihologiei au avut o tentă critică la adresa 
structuralismului wundtian: îl vedea îngust, artificial, punctiform, reductionist 
(“reduce grandoarea psihicului uman la scale numerice”). Cea mai provocatoare 
distanţare de structuralismul wundtian (promovat în America de fostul doctorand la 
Leipzig, Ed.B.Titchener, profesor la Universitatea Cornell, care şi impusese termenul 
“structuralism”) a fost definirea conştiinţei prin 6 caracteristici: 

-este întotdeauna “personală”, în sensul că aparţine unui anumit individ; 


-se află în continuă schimbare, fiind un proces neîntrerupt (stream of 
consciousness); 

-judicios continuă: în ciuda hiatusurilor, identitatea individuală se menține 
întotdeauna; 

-selectivă: alege în continuu relevanțe; 

-decurge atât în forme “tranzitive”, cât şi “stabile” (în alți termeni: forme 
centrale şi forme marginale); 

-funcția majoră a conştiinţei este de supraviețuire, de mai bună adaptare, 
intervenind atunci când problemele sunt noi (în comparaţie cu deprinderile şi 
obişnuințele). 

În urma acestor precizări, James redefineşte obiectul psihologiei: “studiul 
condiţiilor conştientizării”. 

John Dewey (1859-1952) a fost o personalitate ce a marcat o epocă în cultura 
americană: fiind eminent filosof, pedagog şi psiholog. A studiat cu Hull la 
Universitatea Hopkins, apoi la Minnesota şi Michigan. A fost autorul primului tratat 
american de psihologie (“Psychology”, în 1886). 

Prin publicarea, în 1896, a studiului “The reflex arc concept in psychology”, 
Dewey devine fondatorul mişcării funcționaliste: respinge analiza comportamentului 
în unități S-R, ce nu surprinde coordonarea globală a comportamentului în vederea 
adaptării organismului la o situație. Apreciază ideea lui James despre continuitatea 
conştiinţei. “Stimulul” şi “Răspunsul”, după Dewey, nu sunt entități existenţiale, ci 
teleologice, cu considerentul atingerii unui rezultat (reproducerea speciei, conservarea 
vieţii, deplasarea într-un anumit loc). 

În anii următori, la Universitatea din Chicago, Dewey se dedică educației şi 
filosofiei; după publicarea lucrării-manifest “Psychology and social practice” (1900), 
Dewey devine, pentru toată viaţa, conducatorul mişcării “educației progresive”, o 
aplicare de succes a pragmatismului în domeniul învățământului. Tezele majore ale 
acesteia sunt: educaţia este viaţă; a învaţa înseamnă a face; instruirea trebuie centrată 
pe elevi nu pe obiectul de învățământ. După 1904 aduce contribuţii funcționalismului 
prin fundamentare filosofică şi aplicaţie psihologică (în 1910 face o analiză a gândirii 
în termeni funcționalişti)). 

Contribuțiile funcționalismului: 

- stimularea psihologiei ca ştiinţă experimentală relativă la om şi animale; 

- promovarea unei metodologii a studiului variabilelor empirice; 

- instrumentarea conceptuală a etologiei; 

- formularea unei teorii asupra emoțiilor; 

- s-a dovedit un sistem deschis la experimentalism, obiectivism, elementarism 
şi la raportul endogen-exogen. 


XIII. BEHA VIORISMUL. 


Cel care a dat denumirea de “behaviorism” noii paradigme a fost John 
B.Watson (1878-1958). Originar din Carolina de Sud, şi-a luat licenţa în anul 1900 la 
Universitatea Furman şi doctoratul în 1903 la Universitatea din Chicago. Primele 
cercetări independente au fost efectuate în problematica învăţării în labirint, aplicând 
tehnicile lui Small, Morgan şi Thorndike. În 1908 devine profesor de psihologie la 
Universitatea Hopkins, unde colaborează cu Yerkes şi Jennings în studiul percepției 
vizuale la animale. 

În 1913, în “Psychological review “, i-a aparut lucrarea polemică “Psychology 
as the behaviorist wiews it“. Aici defineşte psihologia ca o ştiinţă naturală pur 


experimentală, ce urmareşte predicția şi controlul comportamentului. Excluzând 
introspecția din aria metodologică, nu recunoaşte nici demarcaţia dintre om şi animal; 
cât de complexă este manifestarea comportamentală a omului, ea aparţine totuşi 
schemei generale de investigare a comportamentului, astfel încât referirea la 
conştiintă şi la alte entități mentaliste devine inutilă. În lucrări ulterioare, Watson a 
promovat un reducționism provocator (de exemplu, afectele reduse la modificări 
vasculare) şi a făcut referiri pozitive la reflexologia lui I.P.Pavlov. În “Behaviorism” 
(1925) apare preocupat de ambient şi de perfecţionarea fiinţei umane. 


1. Behaviorismul ca paradigmă. 

1.1. Definirea psihologiei ca ştiinţă. Dacă ne referim la un text de maturitate, 
“The battle of behaviorism “, lucrare polemică din 1929, înregistrăm urmatoarea 
definiție: “acel domeniu al ştiinţelor naturii ce se ocupă cu comportamentul uman, cu 
ce face şi ce ştie, atât învăţat, cât şi neînvăţat” (pag. 4). “Conştiinta” şi “viaţa psihică” 
sunt considerate “pure presupuneri”. Obiectivele unei asemenea ştiinţe a 
comportamentului se rezumă la două genuri de predicții: ştiind stimulul să prezici 
răspunsul şi invers. 

1.2. Natura datelor. Pentru behaviorişti, datele despre psihic se referă la 
conexiunea stimul-răspuns, în toate ariile de raportare a organismului la mediu: 
chinestezie, verbalizare, reglaj glandular, toate plasate în spaţiu şi timp, exprimate în 
măsuri cantitative. 

1.3. Postulate. Din ampla literatură behavioristă pot fi relevate patru postulate: 

a) în sfera comportamentului animal şi uman există un strict 
determinism; 

b) comportamentul se reduce la procese psihomecanice, deci 
musculare şi glandulare; 

c) orice comportament, oricât de complex, este analizabil în elemente 
de raspuns; 

d) procesul conştiintei, dacă există, nu poate fi studiat ştiinţific. 

1.4. Modul de selectare a datelor. Consecvent unui determinism naturalist, 
Watson pune în prim-plan învăţarea şi disponibilitatea ereditară. 

1.5. Principiile conexiunii. Din orgoliu sau dintr-o fixitate conceptuală, 
Watson n-a acceptat principiul întăririi descoperit şi formulat, de Pavlov şi nici legea 
efectului, de la Thorndike. Punând în prim-plan legea exerciţiului (frecvența şi 
recența), comportamentele, oricât de complexe ar fi, sunt explicate ca înlănţuiri de 
unități Stimul -Raspuns. 

1.6. Raportul psihic-corp. În accentele sale extreme, behaviorismul înseamnă 
un monism fizic, în sensul că mentalul nu este decât o expresie a modului în care 
funcționează sistemul nervos; conştiinţa (daca există) nu are o existență 
independentă. 

1.7. Programul de cercetări experimentale. Watson s-a remarcat şi a impus 
paradigma behavioristă, experimentând pe animale; sinteza acestor experimente o 
găsim în lucrarea “Psychologies of 1925”. Ulterior însă, studiul comportamentului 
copiilor în prima lună de viaţă şi condiționarea emoţională au devenit cercetări 
curente. Prin observaţii zilnice asupra a peste 100 de copii, a identificat un “repertoriu 
comportamental la naştere”. O concluzie a acestor investigaţii a fost lipsa unei 
diferențieri a abilităților manuale şi câştigarea acesteia pe măsura condiționării 
sociale. Prin studii longitudinale a demonstrat şi condiționarea fricii, furiei şi 
dragostei la copii, respingând astfel concepţia tradițională a predeterminării ereditare. 
Prin situaţii stimulative speciale a educat frica (de exemplu, asociind un zgomot 


puternic cu un anumit fapt, obiect sau animal), iar prin altele a înlaturat-o (prin 
asociere cu stimuli pozitivi). 


2. Contribuțiile behaviorismului. 

In ciuda neajunsurilor ce ţin de îngustarea domeniului psihologiei, promovarea 
paradigmei behavioriste are meritul incontestabil al obiectivităţii metodologice şi 
clarităţii terminologice. Impactul său asupra ştiinţei psihologice, dar şi asupra 
celorlalte ştiinţe umaniste a fost enorm. Practic, în veacul ce s-a încheiat, nici un 
psiholog, om de ştiinţă, practician sau empirist, nu-şi putea da seama în ce măsură era 
behaviorist. Criteriul “public knowledge” pentru obiectivitatea faptului psihic nu 
poate fi respins, astfel că piedestalul psihologiei ştiinţifice s-a înălțat semnificativ, 
spre sfidarea spiritului foiletonismului metafizic şi mitologic. Se apreciază că nici un 
sistem de gândire psihologică n-a atins claritatea definirii obiectului de studiu şi a 
metodei ca behaviorismul. Şi în problema conştiinţei, transparenţa principiilor a fost 
totală: chiar dacă există, această funcție nu are rol cauzal, deci considerarea ei nu este 
utilă în explicarea comportamentului. Extinzând discuţia la “interacțiunea minţilor”, 
aceasta este posibilă, dar prin intermediul unor condiții ce țin de ambientul fizic. 


XIV. GESTALTISMUL 


1. Fondatorii gestaltismului. Fenomenul mişcării aparente, ce a dat de gândit 
psihologilor şi a condus la paradigma gestaltistă, şi-a găsit aplicaţia majoră în 
cinematografie. Cum se face că succesiunea unor stimuli luminoşi la fante distanţate, 
la un interval de cca 60 msec. dă observatorului impresia că lumina se mişcă de la o 
fantă la alta? Această întrebare a constituit obiectul unor îndelungate discuţii între 
Wertheimer, venit la Institutul de Psihologie din Frankfurt pe Main în 1910, şi ceilalți 
doi colaboratori, la început subiecţi ai experimentări, W.Kohler şi K.Koffka. 

Lucrarea lui Wertheimer din 1912 lansa o nouă paradigmă, deoarece mişcarea 
aparentă nu putea fi explicată prin analiză şi relevare de componente; ea există 
datorită unor relații dintre componente (o anumită distanţă dintre fante şi un interval 
de timp între cele două apariţii luminoaes); maniera wundtiană de analiză se dovedea 
inacceptabilă, era respinsă de fenomenul însuşi, deoarece el era un fapt primar, iar nu 
unul dintre elemente; era o caracteristică a organizării lor în câmpul perceptiv. 

2. Principiile gestaltismului. 

a) Gestaltul-calitate esenţială a câmpului psihologic. Se zice că raportarea 
gestaltiştilor la întreg este dificil de înţeles, deşi aserțiunea “întregul este altceva 
decât suma părților” se găseşte şi la înțeleptul chinez Lao-Tzi, care trăise cu şase 
secole înaintea erei noastre; simpla afirmaţie a diferenţei dintre suma părților şi întreg 
a fost considerată de B.F.Skinner, în deceniul al patrulea, o pseudoproblemă, deşi 
gestaltiştii delimitaseră, pe baza acestui criteriu, “gândirea productivă” şi “rezolvarea 
prin surprindere a legii de organizare internă” (prin Einsicht). 

Chipul gestaltismului ar fi fost cu siguranță altul, mai cristalin şi prietenos, 
dacă Wertheimer ar fi trăit după 1943 pentru a-şi realiza dorința elaborării a două noi 
cărți, în completarea “Gândirii productive”. Acestea urmau să trateze : 

-“aspectele mai largi ale psihologiei gândirii”; 
-“problema logicii gestaltiste, în care problemele tradiționale apar ca un caz special 
euclidian; tot în acest cadru, aspectele euristicilor gestaltiste productive”. 

Prin natura intrinsecă a experienței lor cognitive, oamenii recepționează şi 
procesează datele într-un mod structurat, potrivit unor legi ale dependenței părții de 


întreg. Realitatea însăşi are organizare structural-emergentă; exemplul apei, cu 
calităţile ei surprinzător de diferite față de elementele componente (oxigenul şi 
hidrogenul); structura casei, structurile materialelor şi ale țesuturilor vii, circuitul 
electric funcţional etc. (W.Kohler tratează sistematic asemenea exemple în lucrarea 
“Die physichen Gestalten”, 1920). 

Cum ştie observatorul sau gânditorul că analiza sa trebuie să se oprească la o 
anumită configuratie a relaţiilor şi să nu mai continue avansul spre alte elemente? 
Răspunsul gestaltiştilor este de factură pragmatică: dacă se ajunge la identificarea 
unor regularităţi sau legi utile, demersul este declarat adecvat şi suficient. Acest 
principiu metodologic este considerat inevitabil pentru orice domeniu ştiinţific, 
cunoştinţele depinzând întotdeauna, în parte, şi de subiectul cunoscător. 

b) Raportul psihic-fiziologic. Dacă în fizică noţiunea de câmp semnifică un 
spaţiu definit de mişcare a unor particule (ce poate fi descrisă matematic), în 
accepțiunea psihologică realitatea este alta. Sa luăm exemplul mai frecvent utilizat al 
câmpului perceptiv: câmpul semnifică un ansamblu de relaţii antecedent-consecvent, 
cu o descriere verbală sau matematică, în relație de care comportamentul de orice fel 
nu depinde punctual de caracteristicile locale ale situaţiei-stimul. 

Ideea de câmp a captivat pe fiziologi şi i-a făcut să experimenteze interferenţe 
între forţe electrice, schimbări fiziologice şi percepţie (în special cea vizuală). Dacă 
în această privinţă datele n-au fost considerate edificatoare, relația dintre structurile 
cerebrale şi experiență a fost definită sigur ca una de izomorfism. În “Gestalt 
psychology”, 1947, W.Kohler afirmă: “Organizarea experenţială în spaţiu este 
întotdeauna structural-identică cu organizarea funcțională în distribuţia proceselor 
cerebrale de bază” (pg. 61). Aşa cum o hartă şi teritoriul pe care îl reprezintă nu sunt 
identice ca natură, ci doar ca structură, câmpurile fiziologic şi experienţial permit 
urmărirea caracteristicilor unuia luând în seamă pe celălalt. Există reţele neuronale 
specializate în procesarea informațiilor relative la aspecte holistice ale stimulului şi 
situației. 

c) Atitudinea faţă de experienţa trecută. Acest principiu, redat prin sintagma 
“simultaneitate” (între psihic şi fizic), este cu totul specific şcolii gestaltiste. Fără a 
nega total rolul experienţei trecute în reactivitatea individului într-o situație inedită, 
valoarea acesteia este diminuată in apariţia noii imagini perceptive sau soluții; 
confruntarea concretă cu stimulul sau cu situaţia problematică este atât de hotărâtoare 
pentru comportamentul adecvat, încât modifică experienţa trecută. Percepția este 
influenţată de trei tipuri de variabile: genetice, istorice şi situaționale. Aceasta nu 
înseamnă că unele legi de organizare a gestalt-ului nu pot fi învăţate (cum ar fi 
principiul proximității: elementele apropiate aparţin aceluiaşi obiect). 

Gestaltiştii sunt preocupaţi de “efectul productiv” al impactului cu prezentul, 
la care pot contribui şi elemente native şi date ale experienţei trecute, fără însă a fi 
hotărâtoare. W.Kohler explica aceasta prin figura: 


Deşi figura conți uă litere 
nu este perceput cl 


rizăți, dnsamblul 


d) Principiile configuraţiilor. Enunţate în 1923 de M.Wertheimer ca rezultate 
experimentale, cu timpul au devenit cunoscute ca “legi de organizare”. Autorii 
gestaltişti şi-au dat seama de dificultatea înțelegerii formulărilor verbale şi au ilustrat 
fiecare principiu cu figuri. 

1) Proximitatea: elementele dispuse împreună în timp şi spațiu tind să fie 
receptate împreună. Figura alăturată este percepută ca trei perechi de linii şi nu altfel: 


2) Similaritate: elementele asemănătoare tind sa fie percepute împreună într-o 
aceeaşi structură de lucruri egale. De exemplu, şirul unor cerculeţe dispuse alternativ, 

3) Direcţia: tindem să vedem figurile în modul în care elementele sunt 
orientate ca o curgere continuă. De exemplu: 


4) Set-ul obiectiv: dacă se percepe un anumit tip de organizare, se formează o 
disponibilitate (set) de a vedea la fel şi elementele-stimuli ce nu au întocmai aceeaşi 
dispunere. Vedem alăturat trei seturi de elemente: primul este compus din perechi 
clar delimitate spaţial; în al doilea, delimitarea este mai estompată, iar în al treilea 
lipseşteștotuşi,întregul ansamblu tinde să fie perceput cu organizarea primei serii: 

5) "Soarta comună”: când elementele unei serii mai mari sunt dispuse altfel, 
ele tind să fie percepute grupat. Exemplu: 

6) Pregnanța: figurile tind să fie percepute ca “bune”, complete, stabile, în 
ciuda unor lipsuri. Alăturat vedem “cerc” şi “triunghi”, deşi sunt figuri incomplete: 


3. Problematica învăţării. După cum reiese din formularea acestor principii, 
Wertheimer admite prezența experienței trecute (ca set, ca tendință sau ca 
disponibilitate cognitivă); în general insă, gestaltiştii nu pun accentul pe 
“reproducere”, ci pe “aspectul productiv”, adică pe procesarea cognitivă determinată 
de “vectorii” situaţiei prezente. Modul de cooperare a celor două grupe de factori, 
putem spune acum, n-a fost dezvăluit de gestaltişti, dar a făcut obiectul urmatoarei 
jumătăţi de veac de cercetari în creativitate (inclusiv inventică). 

Încă din cartea “Mentality of apes”(1925), W.Kohler demonstrează 
experimental că formarea imaginii perceptive este determinată de calitatea câmpului 
ca întreg. Rezolvarea unei probleme devine o restructurare a câmpului perceptiv, în 
sensul unei conpletări pentru ca, în raport cu problema pusă, câmpul să devină 
semnificativ. Cum configuraţiile “bune” sunt stabile, o dată insightul (descoperirea, 
iluminarea) produs, experienţa câştigată (deci învăţarea) este stabilă. 

În “Productive thinking”, M.Wertheimer sugerează metode gestaltiste 
eficiente în problem solving, abordări în termeni holistici, diminuarea atenţiei pentru 
detalii, încercări oarbe şi căi înguste de dresaj (în spiritul lui Thorndike). 

4. Paradigma gestaltistă. 

4.1. Obiectul Psihologiei: studiul experienței imediate a întregului organism. 
În contrast cu behaviorismul, gestaltiştii s-au ocupat mai mult cu percepția şi aceasta 
din perspectiva condiţiilor situaţiei prezente şi a antecedentului. 

4.2. Postulate. Un singur postulat este formulat clar: întregul domină părțile şi 
constituie realitatea primară, “unitatea elementară” de analiză, specifică şi profitabilă 
pentru psihologie. Mai sunt explicite alte patru postulate secundare: 1) izomorfismul, 
2) contemporaneitatea, 3) legile organizării, 4) noncontinuitatea învăţării. 

4.3. Datele analizei ştiinţifice. În această privinţă se poate observa o apropiere 
de behaviorişti, care au practicat acceptarea aceluiaşi gen de date privind învăţarea şi 
rezolvarea de probleme. Dacă behavioriştii au exclus conştiinţa şi introspecţia ca fapt 
al analizei ştiintifice, au acceptat totuşi comportamentul verbal; gestaltiştii au fost mai 
toleranţi, acceptând relatările subiectului despre ceea ce recepționează şi gândeşte. 

4.4. Selecția şi conexiunea. Problema de studiu pentru gestaltişti a fost nu 
selecţia elementelor realului, ci structurarea lor: unele elemente devin fond, altele 
“figură pe fond”. Legile de structurare formulate de M.Wertheimer sunt în fapt reguli 
de selecţie; alți gestaltişti au definit unele proprietăți ale stimulilor care-i fac 
“invarianți” pentru procesarea cognitivă. 

În ceea ce priveşte conexiunea (apariția formațiilor complete din elemente 
simple) trebuie remarcat faptul că principiile de organizare (ale gestalturilor) nu 
vizează conexiuni, ci raporturi dinamice între antecedent şi consecvent şi raporturi 
funcţionale (cu efect emergent) dintre componente; principiul izomorfismului, de 
asemenea, explică aspectul productiv al procesării cognitive, cum vor zice creatologii 
— “a flexible use of knowledge”. 

5. Critici la adresa gestaltismului: 

- Caracterul nebulos al teoriei, imprecizia definirii termenilor principali, în special a 
conceptului de “organizare”. Conex acestei imprecizii este şi slaba predicție (de 
exemplu în privinţa transferului), conceptul de insight fiind global, fără 
enumerarea unor factori: favorizanţi sau frenatori. De aceea, paradigma gestaltistă 


a fost considerată mistică, neelucidând ceea ce stă dincolo de “mai mult decât” 
(organismul, celula, percepția sunt mai mult decât suma părților). 
- Baza experimentală a gestaltiştilor a fost criticată pentru absența dimensiunii 
cantitative şi statistice. 
6. Contribuțiile gestaltismului. Folosirea termenului de “câmp” în psihologie 
a contrariat mai mult pe fizicieni, pentru care, în domeniul lor, semnificația era bine 
stabilită. Analogia s-a dovedit însă productivă la nivel metateoretic, relevând atât 
calitatea holistică a interacțiunilor variabilelor unui sistem, cât şi caracterul dinamic al 
ansamblului (în sensul că interacțiunile se schimbă continuu după “principiul 
prezenţei actuale a condiţiilor”). O distincție operată de Koffka la începuturile 
gestaltismului între ambientul “comportamental” şi cel “geografic” a fost dezvoltată 
de Kurt Lewin (1890-1947) într-o teorie a câmpului (“Principles of topological 
Psychology”, 1936; “Field theory in social science”, 1951). Apelând la o modelare 
topologică (geometrie nonmetrică) şi la calculul vectorial, Kurt Lewin a întreprins 
numeroase cercetări asupra aspectelor dinamice ale vieții de relație 
Alte studii experimentale au vizat învățarea unor comportamente sociale, 
geneza aspirațiilor, instituirea “spaţiului de viață”, rezolvarea conflictelor 
interpersonale. 
Psihologia gestaltistă a înţeles că actul intelectiv (rezolvarea inteligentă) 
este corelatul psihic al structurii situaţiei (W.Kohler, pe insula Tenerife), 
că există un gen de învăţare prin iluminare (M.Wertheimer) şi că 
situaţiile problematice sunt sau apar rezolvitorului în ipostazele de 
“sumă” sau de “gestalt” (K.Dunker). 


XV. PSIHANALIZA. 


Nici o altă paradigmă nu „a coborât” asupra lumii atât de şocant, ca o bombă; 
bulversarea mentalităților tradiţionale a fost atât de generalizată încât sistemul a fost 
perceput ca ceva absolut nou. Aceasta şi explică, pe lângă o doză de maliţiozitate, 
căutarea unor explicaţii în viața personală („psiho-socio-geneza”) a fondatorului 
însuşi, Sigmund Freud. 

Sigmund Freud s-a născut pe 6 mai 1856 în localitatea Pribor din 
Cehoslovacia, în familia unui mic comerciant. După o scurtă şedere în orăşelul 
Freiberg (Germania), când Sigmund avea patru ani, familia s-a stabilit la Viena; între 
opt frați, el a fost primul copil al lui Jacob Freud cu cea de a doua soție. Remarcat 
devreme ca elev performant, s-a îndreptat spre cariera medicală, mai ales la insistența 
părinților. Terminând facultatea, s-a simţit atras mai mult spre investigația ştiinţifică, 
pe care a început s-o exerseze în anatomia sistemului nervos şi psihiatrie, cu concursul 
binevoitor al unor medici remarcabili. În 1885, Freud a obţinut o bursă la Paris, având 
astfel ocazia să studieze cu celebrul specialist în hipnoză şi isterie, Jean Martin 
Charcot (1825-1893). 

În următorii zece ani a pierdut interesul pentru anatomie, iar în 1895 a 
publicat, împreună cu Joseph Breuer (1842-1925) „Studii asupra isteriei”, ce a marcat 
începutul psihanalizei. În anii următori s-a manifestat ca o fire independentă şi dificilă 
în colaborări, publicând în 1900 „Interpretarea viselor”, carte ce l-a consacrat ca 
psihanalist. 

Urmare a ocupaţiei naziste a Austriei, pe 4 iunie 1938 Freud evită condiţia de 
deținut (fatală pentru surorile sale), emigrând la Paris şi apoi în Anglia. 

Freud a abordat inconştientul ca un teritoriu neexplorat al psihicului, iar nu ca 
un construct logic necesar în explicarea fenomenelor. Inconştientul şi conştientul sunt 


două sfere în care se derulează, respectiv, procese primare şi procese secundare. De 
exemplu, ilogismul viselor este caracteristic pentru procesele primare, ca întreg. 

Orientat spre dinamica vieţii psihice, Freud identifică energia şi izvorul 
acesteia (pentru funcţionarea aparatului mental): libido-ul, respectiv, id-ul. Diferitele 
instincte (din id) presează să se descarce de energia libidinală. Pentru aceasta îi 
trebuie un fel (în cadrul unei activităţi specifice) şi un obiect ce facilitează 
descărcarea. Id-ul acţionează conform principiului plăcerii, eliminând energie, dar 
păstrând încă un nivel satisfăcător. 

Un alt modul al sistemului psihic este Ego-ul; el funcţionează după legile 
procesului secundar, adică după principiul realității (este un service de evaluare ce 
selectează acțiunile în mod rațional pentru a minimaliza teama şi a maximiza 
plăcerea). 

Sistemul psihic îşi formează un al treilea modul, superego, la rândul lui 
compus din: 

— conştiinţă: o instanță ce sancţionează comportamentul după 
criteriul simțului vinovăţiei; 

— ego ideal: o instanță ce recompensează comportamentele, 
prilejuind trăirea mândriei. 

Superego funcţionează după legile procesului primar, deci într-un plan 
necontrolat de conştiinţă. 

Doi vectori pulsionali polarizează comportamentul unei persoane: 

1) al vieţii, integrării, continuității; 
2) al morţii sau dezintegrării. 

Dacă pentru cel din urmă nu i-a rezervat un nume, libido-ul este energia vieții; 
ea „se fixează” pe reprezentări ale obiectelor externe; ca un proces de descărcare, 
numit cathexis, cu adresă dictată de specificitatea instinctelor, dar şi de stadiul 
dezvoltării individului. 

Relativ la fenomenul fixării (metafora lui Stendhal, apreciată şi de C. 
Rădulescu-Motru, era mai fericită: emoţiile se cristalizează în obiect, generând 
sentimentul iubirii) el dezvoltă o teorie a „complexelor”, a cathectării libidoului în 
obiecte nepermise. Complexul sau conflictul Oedip este cel mai frapant: iubirea 
timpurie a băiatului faţă de mamă. 


Cele trei sisteme ale personalităţii; tablou comparativ . 


ID EGO SUPEREGO 
Natura biologică psihologică socială 
Originea ereditate experiență cultură 
Contribuţii instincte sine conştiinţă 
Orientare spre trecut prezent trecut 
Nivelul inconştient conştient şi inconştient 
inconştient 
Principiul placerii realității moralității 
Scopul plăcerea adaptarea reprezentarea 
binelui şi 
răului 
Raţionalitatea irațional raţional nelogic 


i După Ch.Potkay, Bem P.Allen, Personality; theory, research, and applications, Monterey 
Brooks/Cole, Puol Co, , 1986, p.73. 


Realitatea subiectivă obiectivă subiectivă 


1. Viziunea psihanalitică asupra obiectului Psihologiei. Fără a formula 
definiții în acest sens, Freud a intenţionat să elaboreze un cadru conceptual sistemetic 
în jurul ideilor de inconştient, rezistenţă, transfer, energie instinctuală, catharsis, 
nevroză. 

O analiză a cunoscutelor variante în psihanaliză relevă patru postulate: 

a) viaţa psihică se supune unui determinism cert; 

b) inconştientul joacă un rol esențial în determinarea comportamentului 
uman; 

c) factorii hotărâtori în explicarea psihicului sunt cei motivaționali (sau 
“dinamici”); un gen de motivaţie poate instrumenta mai multe comportamente; 
acțiunea intenționată este mai potrivită explicării omului decât conexiunea S — R; 

d) istoria organismului este de extremă importanță în determinarea 
comportamentului actual. 

Evident, într-un sistem de gândire şi explicaţii atât de amplu, cum este 
psihanaliza, analiştii au identificat şi alte postulate de ordin secundar: trebuinţa 
sexuală este bazală, fiind prioritară pentru biologia organismului; există un conflict 
bazal între instinctele vieții şi morţii; comportamentul este manifestarea interacțiunii a 
trei module: id, ego şi superego; raportul părinţi — copii este hotărâtor pentru nevroze; 
visele, erorile în vorbire şi alte produse ale gândirii au o valoare simbolică relativă la 
experiența sexuală. 

2. Contribuțiile psihanalizei la dezvoltarea Psihologiei. Psihicul ne pare 
astăzi multinivelar structural şi funcțional, în care operează forțe nebănuite înainte, 
răspunzătoare pentru dezvoltarea normală, patologică şi de excepţie a vieţii de relație. 
Obiectul psihologiei s-a extins, problemetica a devenit provocativă într-un înalt grad. 

Metodologic, asociaţia liberă de idei, analiza viselor şi erorilor, în ciuda 
criticilor, înseamnă un progres, comparabil, după unii comentatori, cu inventarea 
microscopului în istoria ştiinţelor naturii. Psihologia a căpătat, pentru publicul larg, 
prestigiul patrunderii inegalabile în mecanismele intime ale sufletului şi condiţiei 
umane. 

3. Patru psihanalişti care şi-au afirmat “dreptul la diferenţă” faţă de 
Freud. 

Alfred Adler (1870 — 1937), medic vienez, încă de la începutul “întâlnirilor 
de miercuri” organizate de Freud, din 1902, a devenit un discipol al acestuia. După 
prima conferinţă a Asociaţiei Internaţionale de Psihanaliză ce a avut loc în 1910, 
Adler a trecut în dezidență pe motiv că maestrul a dat întâietate la preşedenţie lui 
Jung. La finele anului 1911, el a constituit şcoala rivală, cunoscută sub numele de 
psihologie individuală. 

Ideea originală (tolerată un timp de către Freud) a fost aceea că teoria şi 
practica analitică trebuie să aibă drept obiect mecanismele compensatorii; stilul de 
viață al individului este determinat de acestea. Forţa motivaţională cea mai importantă 
pentru Adler este voinţa de putere a omului, sexul fiind doar un simptom. Copilul nu 
este un mic animal sexual ale cărui dorinţe incestuoase trebuie reprimate, ci un 
organism mic şi neputincios, ale cărui trebuinţe sunt satisfăcute şi gestionate de către 
adulţii puternici. Copilul îşi dezvoltă treptat un simțământ al inferiorității faţă de 
aceştia şi tinde spre un statut de independență. Astfel, accentul în explicarea 
psihismului se mută de la instinctele şi energiile biologice la relațiile sociale instituite 
în familia în care creşte copilul. Conflictele esenţiale sunt mai curând între individ şi 


mediu, decât în interiorul individului. Stilul de viaţă este o construcție psihică 
determinată de acest raport. 

Carl Jung (1875 — 1961), un psihiatru elveţian, captivat de “Interpretarea 
viselor” (lucrarea lui Freud apărută în 1900), l-a contactat pe Freud în 1907 la 
şedinţele “Societăţii de miercuri”, la Viena. Relaţiile s-au stabilit rapid, într-o 
compatibilitate deplină. Freud l-a propus pe Jung ca prim preşedinte al "Asociaţiei 
Internaţionale de Psihanaliză”. Relaţiile dintre cei doi au cunoscut o deteriorare, 
datorită slabelor performanţe ale preşedintelui Jung şi mai ales din cauza creerii unui 
hiatus conceptual între cei doi: discipolul a abandonat conceptul de libido, în favoarea 
unei “determinări actuale”, fondând noua şcoală de psihanaliză intitulată psihologie 
analitică. Respingând cauzalitatea exclusiv în termenii trecutului, Jung pune accent pe 
prezent (conjunctură şi simultaneitate, - principiul sincronicității), pe anticiparea 
viitorului şi creativitate; impulsurile primitive vizează la Jung autorealizarea şi 
împăcarea cu divinitatea. 

Dacă Freud a dat prioritate energiei sexuale (conexe diferitelor zone şi stadii — 
oral, anal, falic, latent, genital), Jung a văzut că este vorba de o energie vitală ce se 
manifestă în forme ce ţin de momentele importante pentru supravieţuire: hrănire, sex, 
autorealizare, comportamente arhetipale etc. Astfel, complexul Oedip poate fi întâlnit 
la copii, dar el nu are o bază exclusiv sexuală, ci emoțional — reflexă, datorată 
asistenţei funcțional — organice şi afective, prioritar materne. Asimilând concepte şi 
patternuri cauzale din fizică, Jung a înţeles posibilitatea schimbărilor şi transferurilor 
de energie între diferite sisteme psihice. Sub puterea unificatoare a self-ului, 
inconştientul personal şi complexele sale, cel colectiv şi arhetipurile sale (persona, 
anima, animus, umbra), acumulează şi fac schimb de energie pentru a realiza 
gândirea, simţirea afectivitatea şi intuiţia. 

Teoria lui Jung, cu implicațiile sale în plan personalistic, metodologic şi 
terapeutic s-a dovedit repede în consonanţă cu noul spirit sistemic al ştiinţelor. 
Caracteristicile temperamentale, pregnante în gândirea psihologică cea mai veche, 
capătă o fundamentare în conceptul de transfer al energiilor de la un sistem la altul, în 
ansamblul compus din self, trecut, prezent, viitor şi mediu. Tipurile “introvert” şi 
“extravert” sunt astăzi înțelese şi acceptate de psihologi şi nepsiholohogi, ca un 
spectacol uşor de urmărit, dar revelator al unui real hipercomplex, în care un Eu activ 
stăpâneşte, controlează şi foloseşte datele experienţei individuale şi colective. 

Cât de diferite ar fi pattern-urile culturale, Jung vede în ele persistenţa unui 
filon comun: un cerc magic al tensiunilor, mandala sau self-ul, un press-ing spontan 
asupra elementelor experiențiale pentru integrarea lor într-o personalitate ce-şi 
pastrează identitatea în orice situație. Crede că această entitate s-a putut realiza numai 
într-o anumită perioadă istorică, în Evul mediu, când pulsiunile surprinse de modelul 
freudian au început să se manifeste doar ca subsidiare în ansamblul personalităţii. 

În contactul său permanent cu lumea, self-ul poate avea două tendințe: o 
atenție mai mare pentru ambient (extroversia) sau pentru propria lume interioară 
(introversia). Tipologia individuală se amplifică, dacă se consideră că, asociat celor 
două tendințe, patru funcții pot fi dominante în măsuri diferite: gândirea, afectivitatea, 
sensitivitatea şi intuiţia. Deci, tipologia umană se prezintă în termeni de atitudini şi 
funcţii; persoana, ca identitate presupune acțiunea acestor factori în armonie. 


XVI. PSIHOLOGIA UMANISTA. 


1. Carl R.Rogers (1902 — 1987). S-a născut în Oak Park, o suburbie a oraşului 
Chicago, într-o familie “aşezată”, practică, unită şi credincioasă. În 1919 devine 
student la Universitatea de stat Georgia şi are prilejul participării la multe activităţi, 
inclusiv ca participant delegat la o Conferinţă mondială a Federaţiei Studenţilor 
Creştini, în China. Cu oarecare întârziere, datorită unui ulcer duodenal, în 1924 îşi ia 
licenţa în istorie (audiase un singur curs de psihologie). A intrat apoi la Seminarul 
Uniunii Teologice, din New York, dar curând şi-a dat seama că nu are vocaţia 
ataşamentului la o anumită doctrină religioasă şi s-a transferat la Colegiul pentru 
profesori, al Universităţii Columbia, pentru a se forma pentru domeniul psihologiei 
clinice şi educaţionale. Aici şi-a luat doctoratul în 1931. Deja de un an începuse să 
lucreze la Centrul de îndrumare Rochester, din New York, cu prioritate pentru copii 
delincvenţi şi defavorizați. 

În anii 1939 — 1940, Rogers a fost directorul acestei instituţii, apoi, pentru 

cinci ani profesor la Universitatea de stat Ohio; între 1945 şi 1957 — 

asociat al Centrului de consiliere de la Universitatea din Chicago. Până în 

1964 a fost profesor la Universitatea din Wisconsin, în continuare, patru 

ani la Institutul de Vest de Ştiinţe Comportamentale şi, ultimul post, după 

1968, la Centrul pentru Studiul Persoanei, în La Yolla, California. 

Principalele cărți ale lui Carl Rogers: 

"Counseling and psychotheraphy", 1942; 
"Client centered theraphy", 1951; 

- "On Becoming a person", 1961; 

- "Carl Rogers on encounter groups", 1970; 

- "Becoming partners: marriage and its alternatives”, 1972; 

- "Carl Rogers on personal power”, 1977; 

- "A way of being", 1980; 

- "Freedom to learn for the 80's", 1983. 

Ideaţia lui Rogers a fost întotdeauna enunțată simplu, cu cuvinte înţelese cu 
mintea şi inima chiar la prima rostire. Prin atâtea cărți enunțate mai sus răzbate o briză 
răcoritoare ce purifică şi împrospătează viaţa, gândirea, relațiile cu alții şi cu sine, 
raportul cu trecutul şi cu viitorul. Dacă Skinner s-a centrat pe comportament (ca o 
tranzacție în monedă de recompensă şi pedeapsă), iar Freud a dat atenție prioritară 
forțelor oarbe ale întunericului interior, Rogers se ocupă, scoate în prim plan, 
persoana: cu sufletul ei anticipativ, reflexiv, decentrat, empatic. 

Intrăm în viaţă ştiind ce ne place şi ce nu, ce este, în general, bun sau rău; 
procesul evaluativ este operativ, firesc, flexibil, dar mai ales spontan, fără 
judecăţi şi precepte. Este un ghid intern ce funcţionează în copilărie fără 
blocaje, într-o unitate organică cu sinele; la vârsta adultă, acest contact 
natural se pierde, evaluarea devine inflexibilă, nesigură, nonconfortabilă, 
bulversată de grija de apărare şi, în general, de anxietate. Practic, 
evaluarea nu mai deserveşte pe deplin autorealizarea. Rogers explică 
acest fenomen prin conceptul următor: 

- Consideraţia pozitivă necondiționată. Dezvoltarea self-ului presupune 

acceptare şi dragoste; Rogers este convins că această nevoie de afecţiune 

din partea celorlalţi este înnăscută. De aici derivă importanţa hotărâtoare 

a persoanelor care se ocupă de viața copilului, în special rolul părinţilor. 

Acest “înalt edificiu” al protecţiei lasă însă o umbră cu efecte profunde: 

cum adulţii încep să determine ce este “corect” şi ce este “greşit”, ce este 

“bine” şi ce este “rău”, potenţialul evaluativ al copilului devine din ce în 

ce mai frânat, rolul său de decizie în materie de experiență internă este 


diminuat. Internalizarea valorilor din cadrul familiei, şcolii, bisericii, 
statului imprimă o rigiditate şi, evident, un gen de alienare a asistării 
evaluative a comportamentului. Ele sunt totuşi asimilate pentru că sunt 
privite pozitiv de către persoanele importante. Exemple de precepte: 
“supunerea necondiționată față de autoritate este un lucru bun”, “a 
câştiga bani este foarte important”, “a învăţa la şcoală este bine”, “a 


învăța neorganizat, fără scop, este o pierdere de timp”, “erotismul este un 


lucru rău”, “este nepotrivit pentru un bărbat să plângă” etc. 

Ca urmare a acestor asimilări, se schimbă şi procesul realizării imaginii 
de sine; se folosesc repere de împrumut; disociaţiile între ceea ce Subiectul 
crede despre sine şi ceea ce cred alţii poate duce la tensiune şi nelinişte. 
Consideraţia pozitivă necondiționată este un remediu al alienării: 
persoana vede că propriile-i gânduri şi simțăminte sunt pozitiv privite de 
către ceilalţi, care-l înconjoară, şi mai ales de cei care-i sunt deosebit de 
apropiaţi.  Sinonimele  “consideraţiei pozitive necondiționate?” sunt 
“acceptarea” şi “lauda”. 

Congruenţă şi incongruență — termeni folosiţi de C.Rogers pentru a 
desemna relaţiile de concordanță, armonie şi, respectiv, discrepanţă sau 
dizarmonie dintre imaginea de sine şi trăirile intime (organismic 
experiencing). Starea-ţel în procesul de terapie este atingerea “stării de 
congruență”, însemnând integrare, autenticitate, neînstrăinare, deci o 
armonie între tendinţa generală de actualizare şi autorealizarea sinelui. 
Personă cu funcţionalitate completă — individ ipotetic ce reprezintă 
actualizarea maximă a unei ființe umane. În viața reală, funcționalitatea 
poate fi descrisă doar în termeni relativi. De acea “funcţionalitatea totală” 
trebuie privită ca proces, iar nu ca o condiţie statică: un organism 
funcţionează bine, adaptativ, atât de mobil şi flexibil încât să întâlnească 
situaţiile noi în modul cel mai eficient şi să aspire spre nivele mai înalte de 
actualizare; este vorba deci de o mişcare constructivă în direcţia 
dezvoltării şi împlinirii continue. Evident, o asemenea persoană se 
caracterizează prin  congruență, armonie între sine şi trăirea 
experienţială: de aceasta este conştient, o acceptă fără s-o nege sau s-o 
distorsioneze; testează efectiv realitatea pentru a-şi maximiza satifsacţiile; 
practică relaţii interpersonale armonioase. 

Terapia centrată pe client. Reţinem de la C.Rogers o definiție a 
psihoterapiei, formulată în 1959, deci la două decenii de la prima sa carte 
(“Counseling and_psychotherapy”, 1942): “psihoterapia este punerea în 
funcţiune a unei capacităţi deja existente într-un individ potenţial 
competent” (p.221). 

Eficienţa terapiei -susține el -este determinată de trei “condiții 
atitudinale”: 

e  'Terapeutul să fie în starea de congruență, de armonie între ceea ce 
simte şi ceea ce-i transmite clientului. 

e 'Terapeutul practică în raport cu clientul o apreciere pozitivă: 
acesta este “premiat” pentru tot ceea ce este şi ceea ce poate 
deveni. 

° Înțelegerea empatică a clientului: terapeutul simte experiența 
internă a clientului, intrând şi rămânând în lumea lui subiectivă, 
fără a se împotmoli în temerile, confuziile şi alte emoţii pe care 
acesta le trăieşte. Este o intuire şi împărtăşire a experienţei 

clientului, în scopul sprijinirii lui să-şi găsească perspective clare 

(diminuarea temerilor de a se exprima, intrarea într-un contact 

mai apropiat cu propria experienţă intimă — “organismică”). 
2. Alţi promotori ai psihologiei umaniste: 
Abraham Maslow (1908 — 1970) s-a născut la New York. Fiind student la 
Universitatea din Wisconsin, a fost atras de marile curente psihologice ale 
vremii: behaviorismul, apoi psihanaliza. A fost profesor de psihologie la 
mai multe universităţi, începând cu Brooklyn College. A devenit o 
personalitate marcantă a psihologiei americane, fiind onorat cu înalte 
funcţii în asociațiile profesionale. 
Cele mai cunoscute lucrări ale sale sunt: 

“Motivation and personality” (1954 şi 1970); “A theory of motivation” 
(1967); “The farther searches of human nature” (1971). 

Opera lui A.Maslow este o dezvoltare a ideii de “creştere psihologică” 
“afirmare a sinelui”. 
Astăzi, chiar şi la cursurile de management şi în practica inginerilor se fac 
trimiteri la “piramida motivelor”, a lui Maslow. Având şapte nivele, baza 
(dimensiunea cea mai întinsă pe care se sprijină celelalte), o constituie 
“nevoile fiziologice” (foame, sete, sex etc.); urmează nevoia de securitate 
(adăpost, apărare de pericole etc.); apoi, palierele trebuinţelor 
psihologice: nevoia de proprietate, dragoste, acceptare; de stimă şi 
apreciere; cognitive; estetice; autorealizarea sau actualizarea. Vârful 
piramidei a dat mai mult de gândit lui Maslow, elaborând o concepţie a 
multimotivaţiei: motivaţia pentru valori mai înalte, - frumusețe, ordine, 
justiţie, perfecţiune, dorinţa de a crea, transcendenţa. Coalescenţa 
acestora este favorizată de nevoia de autoîmplinire sau autorealizare. 
Printre promotorii psihologiei umaniste sunt şi alte nume cunoscute: 
R.W.Coan (care a publicat în 1974 în Anglia, o carte despre 
“personalitatea optimală” (de succes şi confort, flexibilă, integră, cu 
identitate puternică); Charlotte Bühler (probleme de învăţare şi 
dezvoltare). 
3. Replici critice la adresa psihologiei umaniste. 
În mod special, concepţiei lui Carl Rogers i se aduc următoarele critici: 
- Practică o fenomenologie naivă, acceptând ceea ce spun clienţii, când de 
fapt, este recunoscut, verbalizarea este dificilă şi produce distorsiuni ale 
realităţii, mai ales când vizează lumea interioară; sub acest aspect şi 
valoarea testului “Q-sort” este îndoielnică. 
- Proceselor inconştiente li se atribuie o prea redusă atenţie, când, se ştie, 
ponderea lor în conduita umană este însemnată şi că fondul lor se 
alimentează continuu, se automatizează activităţile şi se formează set- 
urile. 
- Behavioriştii critică faptul metodologic al culegerii datelor în condiţii 
necontrolate. 
- Multe concepte ale lui Rogers sunt vagi, slab definite. Exemplu: 
“experiența  organismică” (intimă), “self-conceptul”, “funcţionalitate 

completă”, “adevăr”, “frumuseţe”, “persoană”. 

XVII. TRECUT SI ISTORIE IN PSIHOLOGIA ROMANEASCA 


În “Geneza psihologiei ca ştiinţă experimentală în România”, Marian 
Bejat identifică două faze în devenirea psihologiei ca activitate ştiinţifică 
pe teritoriile româneşti: 

I. Emanciparea psihologiei de sub influența metafizicii spiritualiste; 

I. Constituirea psihologiei ca ştiinţă experimentală în România. 


În prima fază sunt delimitate două perioade: 

- până în anul 1860: problemele de psihologie prezente în opere filosofice, 

antropologice şi fiziologice; 

- a doua jumătate a sec. al XIX-lea, perioada 1860 — 1890, de rezonanţă cu 

mişcarea de idei psihologice din Occident. 

În a doua fază, se impun analizei istorice: 

- perioada 1890 — 1920, cu primele laboratoare şi cercetări experimentale, 

cursuri universitare şi personalităţi cu operă recunoscută (şi valorificată) în 
Occident; 

- perioada de după primul război mondial, 1920 — 1930. 

1. Psihologia experimentală în România. După cum s-arelevat, primul 
laborator de psihologie s-a înfiinţat la Leipzig, în 1879. Experimentul apărea drept un 
atribut al maturizării ştiinţei şi numărul laboratoarelor a crescut rapid în toată lumea: 
în 1883, în S.U.A., de către Stanley Hall, la Universitatea John Hopkins; 1889 - 
Sorbona , H.Beaunis; Roma - G.Sergi; 1891 - Universitatea Columbia, New York , 
John mc.Cattell; Cambridge - Anglia. 

În țara noastră, primul laborator de psihologie a fost înființat în 1893, la Iaşi, 
de către Eduard Gruber, doctor al Universităţii din Leipzig (cu o teză asupra 
luminozităţii culorilor, coordonată de W.Wundt).S-a născut la Iaşi, în 1861, într-o 
familie mixtă: tatăl — arhitect german, mama — o româncă din neamul domnitorului 
Cuza. După licenţa în litere şi filosofie la laşi, Gruber beneficiază de mentoratul lui 
T.Maiorescu şi face, cu intermitenţă, studii la Sorbona şi Leipzig. Publică prima 
lucrare de psihoestetică “Stil şi gândire”; studiază sinesteziile; lucrările lui sunt 
apreciate de psihologi consacrați şi publicate în reviste occidentale de prestigiu. 

Eduard Gruber deschide, pe 21 octombrie 1893, primul curs de Psihologie 
experimentală din România (anunţat şi comentat pozitiv de presa locală), iar în 1895 
începe să predea şi un curs de “Pedagogie modernă”. Încetează din viaţă pe data de 28 
martie 1896, spre consternarea generală a intelectualităţii ieşene şi a presei locale, 
care îi remarcaseră cu entuziasm ascensiunea în ultimii şapte ani. 


În ultimul deceniu al sec. al XIX-lea, au apărut cărți relevante pentru noul 
spirit experimental din psihologia europeană: “Introducere în psihofizică” (1812), de 
Șt.Michăilescu; “Principii de psihologie” (1892), de C.Leonardescu; “Problemele 
psihologiei” (1898), de C.Rădulescu-Motru; în 1895, Alfred Binet, invitat de ministrul 
Instrucțiunii Publice Take Ionescu, ține la Universitatea din Bucureşti 12 prelegeri de 
psihologie experimentală (aprilie — iunie). Evenimentul a fost de excepție, rectorul 
Universităţii, Titu Maiorescu, propunându-i ulterior, lui Binet să revină ca profesor. 

Revista culturală “Contemporanul” a marcat epoca printr-o largă acțiune de 
propagare a mişcării de idei ştiinţifice în domeniu. 


Nicolae Vaschide (1873 — 1907 s-a născut la Buzău, unde a urmat clasele 
primare şi gimnaziul; după absolvirea liceului “Sf.Sava” din Bucureşti, urmează 
cursurile Facultății de Litere şi Filosofie, având ca profesori pe Titu Maiorescu şi 


C.Dumitrescu-laşi. Susţine licenţa în iunie 1895, cu teza “Senzaţiile vizuale”, aprecită 
ca excelentă şi premiată. 

Cu ocazia prelegerilor lui A.Binet, Vaschide, în preajma susținerii licenţei a 
fost apropiat savantului francez, alcătuind succesiv “rapoarte” despre fiecare curs şi 
prezentându-le în presă. Binet l-a apreciat şi l-a invitat la Sorbona, în laboratorul său 
de psihologie experimentală. 

Din toamna anului vizitei lui Binet, 1895, până la sfârşitul vieţii sale tragic de 
scurte, în 1907 (datorită unei pneumonii), Vaschide lucrează ca “ataşat” în laboratorul 
lui Binet (până în 1899), apoi în alte laboratoare; din 1901 este director adjunct al 
Laboratorului de Psihologie Patologică, de pe lângă Sorbona, condus de Ed.Touluse. 
Publică împreună cu Binet date de cercetare privind efectul muncii intelectuale asupra 
presiunii sanguine şi psihologia şcolarului;, cu Touluse publică lucrări de metodologie 
(în 1904, o carte la care colaborează şi H.Picron: "Technique de psychologie 
experimentale”). În cei aproape 12 ani petrecuţi în Franţa, pe lângă teza de doctorat, 
fişa sa bibliografică specifică 170 de titluri, printre care 12 cărți. Se ocupă de 
psihologie cu patosul metodologic al timpului, susținând că aceasta ar releva 
mecanisme subtile ale vieții mentale (în 1903, în colaborare cu Vurpas, publică “La 
logique morbide, 1. L'analyse mentale”, primul volum dintr-o serie de patru 
proiectate; prefața, elogioasă, este scrisă de Th.Ribot). Două cărți sunt publicate 
postum: “Essai sur la psychologie de la main”, 1909, 504 p. şi “Le sommeil et les 
rêves” (1911). 

Constantin Rădulescu-Motru (1868 - 1957), filosof şi psiholog, a făcut 
liceul la Craiova şi Facultatea de Litere şi Filosofie la Bucureşti, şi-a continuat studiile 
la Paris şi apoi la Leipzig; în laboratorul lui Wundt a asimilat tehnica psihologiei 
experimentale, dar şi-a susținut teza de filosofie pe problema cauzalității la Kant; şi-a 
extins activităţile în laboratoarele de psihologie, învățând ulterior de la Charcot, 
Ribot, Beaunis şi Binet. 

La Paris, C.Rădulescu-Motru îşi abandonează planurile de carieră juridică şi se 
interesează de psihologie (Ribot), psihofiziologie (Beaunis) şi psihopatologie 
(Charcot). 

Părăseşte Parisul pentru Miinchen (un semestru, unde a audiat cursurile 
lui C.Stupf, în spiritul lui Brentano), apoi pentru Leipzig (doi ani şi 
umătate). ÎI preocupă problema psihologică a timpului şi constată că 
bibliografia pe problemă este precumpănitor germană. Preocuparea 
pentru studiul funcţiilor psihice superioare, cum ar fi inteligența 
instrumentată de mişcare, nu intra însă în preocupările lui Wundt. 

Lucrarea de doctorat la Wundt este terminată în iunie 1893, cu titlul “Despre 
dezvoltarea teoriei lui Kant asupra cauzalității în natură”; la susținere obține 
calificativul "Magna cum laude", după care este publicată în revista lui Wundt 
“Philosophische Studien”, devenind lucrare de referință. 

Întors în țară, C.Rădulescu-Motru funcţionează, până în 1897, ca 

bibliotecar la Fundaţia Universitară, după care obţine postul de 

conferenţiar la Facultatea de Filosofie şi Litere şi ajunge astfel să ţină 
primul curs de psihologie experimentală la Bucureşti, intitulat “Elemente 
de psihologie experimentală”. În anul următor editează prima sa carte 

“Problemele psihologiei”. 

Definind în spirit naturalist ştiinţific obiectul psihologiei, - condițiile 
producerii fenomenelor psihice şi înlănţuirea lor cauzală —- Radulescu-Motru 
formulează replici argumentate la toate opiniile ce puneau la îndoială obiectivitatea 
ştiinţei despre psihic; tratează relația psihic-fiziologic, specificitatea determinismului 


în psihologie, raporturile individual — social, individualitate — personalitate, 
comportament reflex şi intenţionat, suflet — spirit, psihologie — filosofie. 

În 1906, Rădulescu-Motru obţine fonduri pentru înfiinţarea primului laborator 
de psihologie experimentală la Universitatea din Bucureşti. 

Fundamentarea ştiinţific-experimentală a psihologiei a creat un pol de interes 
academic, atracție pentru o nouă carieră. După audierea cursului de psihologie al lui 
Rădulescu-Motru, Dimitrie C.Nădejde îşi ia o licenţă strălucită cu teza “Valoarea 
vieţii ca problemă psihologică” (1898). Peste câţiva ani va fi profesor alături de 
C.Rădulescu-Motru şi M.Dragomirescu, dar îşi întrerupe activitatea pentru studii în 
Germania; la Universitatea din Miinchen unde studiază cu Th.Lipps (psihologie, 
logică, etică, istoria filosofiei), cu I.Ranke (antropologie) şi cu Giittler (filosofia 
modernă). Teza de doctorat condusă de Th.Lipps a avut titlul “Eseu asupra teoriei 
biologice a plăcerii şi durerii” şi a fost deosebit de apreciată, publicată în germană şi 
franceză. Lucrarea este dezvoltată şi publicată la Leipzig în 1908 cu noul titlu “Teoria 
biologică a plăcerii şi durerii”, iar la Bucureşti a fost tipărită doar o parte , cu titlul 
“Raportul între sentiment şi forța vitală”. 

De asemenea, tratează într-un mod nou raportul organic — stare sufletească în 
materie de afectivitate; starea organică apare doar ca un factor, iar acţiunea sa este 
mediată de stările şi cerințele sufleteşti. Problema are o valoare ştiinţifică majoră, date 
fiind controversele din epocă relative la teoria periferică a emoțiilor, formulată în 
paralel de W.James şi de profesorul olandez de anatomie patologică Carl-Georg 
Lange (1834 — 1900). 

La reîntoarcerea în țară, Dr.Nădejde era deja un om de ştiinţă format; studiile 
sale experimentale au concursul profesorului C.Dumitrescu-laşi şi a doctorului 
Obregia şi fac obiectul unei cărți publicate în 1910 sub titlul “Munca psihică şi 
încercările determinării ei cantitative” (Bucureşti, Editura F.Göbl şi fiii). Cartea este 
publicată peste doi ani şi în germană, la Leipzig. Începea o perioadă de preocupări 
ergonomice; datele sale sunt comparate cu cele relevate de E.Kraepelin (1856 — 
1926), psihiatrul german care a elaborat teste psihologice pentru fiabilitatea umană. 
Dominanta preocupărilor sale ştiinţifice a rămas relaţia fizic-psihic în diferite arii, 
ajungând la principiul că legile în psihologie trebuie să exprime raporturi 
schimbătoare dintre mărimi schimbătoare. 

Avântul investigativ al lui Dimitrie Nădejde este treptat stins de frustrarea 
repetată de a nu mai putea reintra în corpul cadrelor didactice universitare după 
concediul de studii (psihologia nu era o catedră universitară distinctă de filosofie — 
logică — etică). 

2. Trei domenii conexe în sprijinul dezvoltării psihologiei româneşti: 
fiziologia, neurologia şi endocrinologia. 

a) Institutul Internaţional deFiziologie Experimentală de la Boulogne sur 
Seine, lângă Paris, fusese frecventat de C.Rădulescu-Motru şi N. Vaschide; în 1902 îl 
are ca director adjunct pe Ion Atanasiu (1896 — 1926), absolvent al Facultăţii de 
Medicină Veterinară din Bucureşti, cu studii de fiziologie la Paris şi Bonn. Alături de 
].Marey, este considerat părinte al electrofiziologiei nervoase. După moartea acestuia, 
în 1904, institutul îi poartă numele şi i se propune lui I.Atanasiu să-i fie director. În 
1905 însă Atanasiu preferă să revină la Bucureşti ca şef de catedră de fiziologie 
generală şi comparată a Facultăţii de Ştiinţe şi ca director al Institutului de Fiziologie, 
Universitatea Bucureşti. 

Concepţia sa ştiinţifică este axată pe înţelegerea sistemului nervos ca sistem ce 
realizează interacțiunea organismului cu mediul, funcţie realizată la toate nivelurile, 
de la instinctiv la intelectiv, prin reflexe; principiul asociaţiei stă la baza dezvoltării şi 


funcţionării întregii vieţi psihice (în “Convorbiri literare”, 4/1902). Ideația lui 
Atanasiu avea la bază “Reflexele creierului”, de I.M.Secenov, carte tradusă în 
franceză în deceniul al IX-lea al secolului trecut, precum şi concepția lui Ch.Richet 
(profesorul său de la Paris) despre ideea ca “reflex cu partea efectorie inhibată” 
(Pavlov i-a recunoscut lui Richet prioritatea introducerii termenului de “reflex psihic”, 
în care contează urmele cerebrale ale excitanţilor anteriori). 

Interesul lui Atanasiu pentru psihologie a fost constant, profund, înalt 
apreciativ. Înainte de toate el vedea unitatea fizic-psihic ca un principiu al 
determinismului şi o condiţie a progresului psihologiei; aduce argumente că în 
funcţionarea organelor de simţ este vorba de “excitanți specifici” şi organe adaptate, 
iar nu de “energii specifice” care “filtrează” şi contorsionează realitatea. Despre 
lumea externă avem “imagini reprezentative”, ce răspund direct cauzelor din mediu ce 
le-au provocat şi “imagini simbolice”, purtate de cuvinte, fără prezența imediată a 
obiectelor de referință. 

Gândirea, memoria, afectivitatea sunt tratate în diferite lucrări din perspectivă 
sistemică, psihofiziologică şi genetică (cu deschidere spre educație). Toate 
manifestările ştiinţifice ale doctorului I.Atanasiu au contribuit la atmosfera favorabilă 
unei psihologii ştiinţifice, dotate conceptual şi metodologic pentru a deservi omul 
deceniilor şi veacurilor următoare. 

b) Gheorghe Marinescu (1863 — 1938), om de ştiinţă format “la bază”, în ţară 
(student la medicină în Bucureşti şi cercetător în laboratorul lui V.Babeş de anatomie 
patologică şi bacteriologică); în iunie 1881 pleacă la Paris pentru a lucra cu J.Charcot, 
apoi în Germania, Belgia, Anglia, Olanda şi Italia. În 1897 îsi susţine teza de doctorat 
la Facultatea de Medicină din Paris şi se întorce în ţară, unde devine şef de serviciu la 
secţia de boli nervoase a Spitalului "Pantelimon" din Bucureşti şi profesor la 
Facultatea de medicină din Bucureşti (Clinica de Boli Nervoase şi Electroterapie). 

Din 1900, Gh.Marinescu începe să se ocupe în mod special (nu doar ocazional 
ca mai înainte) de problemele limbajului, scrisului, sensibilităţii, sugestiei, nevrozelor. 
Psihoterapia capătă un caracter concret, operabil în baza principiului integrării 
corticale a tuturor funcţiilor neuronale. 

Materialul experimental lăsat de Ed.Gruber, după moartea sa neaşteptată, este 
valorificat de Gh.Marinescu în 1911, în lucrarea “Studii asupra audiţiunii colorate”. În 
1916, Marinescu publică “Despre metodele psihologiei”, demonstrând o mare 
afinitate pentru studiul psihologiei: al conştiinţei (“cea mai de seamă manifestare 
sufletească”, “ultimul teritoriu al evoluţiei psihice”). 

În articolul în limba franceză “La vie scientifique ă Petrograd”, 1917, se arată 
entuziasmat de cercetările lui Bechterev şi Pavlov, conturând perspectivele unei 
psihologii obiective, eliberate de iluziile introspecției şi speculaţiile metafizicii. În 
autoobservație apar produsele finale ale gândirii, nu şi “procesele pregătitoare” din 
sfera inconştientului. Între cele două sfere, însă, există o conlucrare, anumite entități 
încep a fi conştiente şi, prin automatizare, trec în inconştient şi invers. 

Ataşamentul lui Gh.Marinescu pentru o psihologie desprinsă de metafizic este 
exprimată în numeroasele sale lucrări asupra psihanalizei (de regulă critice), 
somnului, sugestiei, vârstelor, localizărilor cerebrale, amneziilor, nevrozelor. Metoda 
reflexelor condiţionate este apreciată ca alternativă naturalist-ştiințifică de abordare a 
unei existenţe obiective, care, când se pretează şi la autoobservaţie este distorsionată 
sau iluzorie. 

c) C.I.Parhon (1874 — 1970), personalitate de vârf a ştiinţei endocrinologice 
mondiale, cu o vocaţie profesională formată exclusiv în ţară, dar cu o operă ştiinţifică 
masivă şi inovatoare. Deşi nu-şi recunoaşte mentorii, primul său îndrumător a fost 


Gh.Marinescu, în domeniul neurologiei, la Spitalul Pantelimon din Bucureşti. Pe 
fondul problematicii neurologice, descoperă factorii endocrini şi în decursul unui 
deceniu, în colaborare cu M.Goldstein, elaborează şi publică primul "Tratat de 
endocrinologie" din lume (1908). În 1910, elaborează un studiu (de 452 de pagini) 
asupra rolului glandelor endocrine în patologia mentală. Rezultatele studiilor sale sunt 
comunicate la congrese internaționale; în 1943, în “Analele de Psihologie” publică 
sinteza “Rolul hormonilor în viaţa psihică”. 

Interesantă este viziunea marelui cercetător fiziolog asupra psihologiei: o 
consideră un capitol al biologiei, deoarece are la bază funcţionarea creierului şi a 
glandelor endocrine. De exemplu, emotivitatea este activată de excesul de secreție 
tiroidiană şi slăbită, până la apatie, de deficitul acesteia; în ultimul caz slăbeşte şi 
memoria şi învățarea (constituirea asociaţiilor), efortul voluntar şi în general, tonusul 
psihic. 

3, Începuturile psihologiei sociale. În cartea “Problemele psihologiei” 
(C.Rădulescu-Motru, 1898), similară poate cărții americane a lui James “Principles of 
psychology” (1890), se afirmă explicit importanţa factorilor sociali, complementari 
celor biologici în explicarea psihicului uman. 

Dacă în atmosfera intelectuală românească (promovată, de exemplu, de 

“Contemporanul” şi “Convorbiri Literare”) noţiunile de psihologie 

socială începuseră deja să fie definite şi valorificate, cel care a instituit un 

sistem conceptual în acest domeniu a fost Dimitrie Drăghicescu (1875 — 

1945). 

Licean craiovean, Drăghicescu devine student la Filosofie şi Litere în 
Bucureşti, îşi dă licenţa în 1901 şi pleacă la studii umaniste la Paris. Foarte repede, în 
1903, publică o carte de sociologie: “Le probleme du determinisme social. 
Determinisme biologique et determinisme social” (Paris, Ed.de la Grande France, 
99p.). Îşi susţine la Paris teza de doctorat “Du rôle de Pindividu dans le determinisme 
social”, pe care o şi publică la Editura F.Alcan, într-un volum de 366 de pagini. 

Cartea “La probleme de la conscience. Étude psycho-sociologique”, publicată 
în 1904-1906, s-a bucurat de un enorm succes, cei mai mari oameni de ştiinţă ai 
vremii au comentat-o şi apreciat-o ca ingenioasă, interesantă, aventuroasă şi profundă. 

4. Psihologia românească după anii '20. 

C.Rădulescu-Motru reluase din 1919, la Universitatea din Bucureşti, Cursul de 
psihologie (ce va fi tipărit în 1923) şi se preocupă de Laboratorul de Psihologie, 
aproape distrus de război; în acest scop, în 1921 vizitează Institutul de Psihologie din 
Leipzig, unde acum era director fostul său coleg (de la profesorul Wundt) Felix 
Krueger. Stabilind o colaborare cu acesta, revine în ţară şi cere fonduri 
guvernamentale pentru dotarea şi dezvoltarea laboratorului, proces ce continuă 
aproape un deceniu. 

Trecuseră 25 de ani de la publicarea cărţii "Problemele psihologiei" (1898). 
Acum Rădulescu-Motru operează o distincție clară între metafizică şi psihologie, 
între explicaţia ştiinţifică fondată pe cercetarea experimentală şi discursul “în 
sprijinul unui sistem filosofic sau al vreunei concepţii sociale”. Obiectul psihologiei 
este fenomenul psihic real: aşa cum se prezintă în experienţă; studiul din punctul de 
vedere al opoziției şi intercondiţionării cu altele; expresie a bogatei confruntări cu 
mediul biofizic şi social şi a unităţii dintre trăirea sufletească şi substratul ei material. 

5. Primul institut de cercetări psihologice în România. În 1919, ia ființă 
Universitatea din Cluj, un simbol al întregii țări, al speranței în propăsirea spiritului 
cultural românesc, acest institut care este primul din spaţiul românesc. 


Printre cadrele universitare detaşate la Cluj pentru a realiza această operă a 
fost şi Florian Ştefănescu-Goangă, numit şeful Catedrei de Psihologie. Imediat, 
profesorul a înaintat un memoriu ministrului Instrucțiunii Publice în care solicita 
alocarea unui fond extraordinar pentru înființarea Institutului de Psihologie al 
Universităţii din Cluj. Din toamna anului 1922, institutul funcționează cu aparatură 
modernă şi bibliotecă pe măsură. În programul Catedrei de Psihologie pe care o 
conduce F. Ştefănescu-Goangă se prevăd lucrări ştiinţifice de laborator; din anul 
universitar următor se ţine cursul “Introducere în psihologia experimentală”, precum 
şi cel de “Introducere în tehnica experimentală statistică”; începe demersul pentru 
înființarea unei secții de psihologie aplicată, pentru a pregăti baza ştiinţifică (metode, 
teste etalonate, personal) a viitoarelor oficii de orientare şi selecție profesională. 

6. Institutul de Psihologie al Academei Române a fost înființat la 1 
octombrie 1956. În perioada postbelică, cercetare în domeniu se făcuse de către un 
colectiv în cadrul Institutului de Istorie şi Filosofie, care din 1953 trecuse ca o Secţie 
de psihologie la Institutul de Fiziologie Normală şi Patologică al Academiei. 

Primul director al noului institut a fost Mihai Ralea, şeful catedrei de 
psihologie a Universității din Bucureşti, care din 1938 venise de la Iaşi, în 1938. 
Prestigiul şi titlurile publice ale profesorului Ralea, fervent critic al “curentelor 
occidentale”, au favorizat dezvoltarea continuă a institutului. 

Din 1955, apare “Revista de Psihologie” (patru numere pe an); redacția ei a 
trecut la Institut, iar din 1964 a început să fie editată “Revue roumaine de sciences 
sociales —_ serie de psychologie” (două numere pe an). Aceasta din urmă a prilejuit 
schimbul internațional de idei, cărți şi reviste cu peste 35 de ţări. 

Din 1958 până în 1968, director adjunct al Institutului a fost Alexandru Roşca, 
profesor universitar la Cluj. 

Deşi planurile de cercetare şi rezultatele aveau o clară orientare spre practica 
socială şi economică, din iulie 1970, Institutul de psihologie este trecut sub egida 
Academiei de Ştiinţe Sociale şi Politice, înființată în acelaşi an; după cinci ani, 
Institutul este unificat cu Institutul de Ştiinţe Pedagogice (formând Institutul de 
Cercetări Pedagogice şi Psihologice), devenind institut departamental, pe lângă 
Ministerul Educaţiei şi Învăţământului. 

Cele două schimbări au avut resorturi ideologice şi au “prilejuit” scoaterea din 
cercetare a unor specialişti remarcabili, ca Traian Herseni, C.I.Botez, Marian Bejat, 
Maria Mamali, Ileana Bărbat. 

Conţinutul activităţii de cercetare s-a reflectat, de-a lungul anilor, în studiile 
publicate în cele două reviste, comunicări ştiinţifice, protocoale către instituţiile 
interesate de cercetări şi aplicaţii, monografii pe o largă arie tematică: istoria 
psihologiei, psihologie experimentală, gândire şi limbaj în ontogeneză, psihologie 
socială, concepte figurale, psihogeneză, psihologia muncii industriale, psihofiziologia 
atenției, psihologia jocului, psihodiagnoză, talent — inteligență — creativitate, 
psihologia artei, empatie, selecție şi orientare profesională, comportament simulat. 
Pentru lucrari deosebite, 19 cercetători ai Institutului au fost laureați ai Premiului 
Academiei. 

În luna aprilie 1982, Institutul de Cercetări Pedagogice şi Psihologice a fost 
desființat prin hotărâre politică, axată pe o înscenare cu elemente inventate şi 
motivații ideologice: regimul dictatorial, care stăpânea totul, dar se temea de orice, a 
vrut să facă din clasica “ştiinţă despre suflet” o modernă sperietoare pentru suflete; 
cercetători îndelung formaţi, cu operă recunoscută, cu vârste între 40 şi 60 de ani, au 
fost repartizaţi ca muncitori necalificaţi în turnătorii, tăbăcării, curățătorii chimice şi 
filaturi. 


Din 1990, Institutul de Psihologie funcţionează din nou sub egida 
Academiei Române. 


ÎNTREBĂRI -TESTE 


1. Care au fost câteva dintre definițiile formulate, de-a lungul evoluţiei 
Psihologiei, cu privire la obiectul de studiu al acesteia? 

2. Care este definiția sufletului formulată de Thales din Milet? 

3. Care sunt elementele prin care Socrate marchează o reorientare hotărâtoare a 
gândirii psihologice? 
Care sunt nivelurile sau "funcțiile" sufletului pe care le enumeră Aristotel? 
Cum a formulat Hipocrat principiul umoralismului şi teoria temperamentelor? 


Care este concepţia carteziană despre reflex? 
cum defineşte Spinoza afectele? 


4 
5. 
6. Care este concepția epicureană asupra vieţii afective? 
7 
8 
9 


Care au fost replicile aduse la adresa asociaționismului? 


10. Care a fost concepția lui W.Wundt asupra obiectului psihologiei, în cadrul 
paradigmei structuraliste? 


11. Puteți enumera câteva dintre contribuțiile funcționalismului la dezvoltarea 
psihologiei ca ştiinţă? 


12. Cum defineşte J.B.Watson, în cadrul behaviorismului, psihologia? 


13. Care sunt principiile configurațiilor enumerate de M. Wertheimer? 


14. Explicați modelele psihanalitice ale aparatului psihic. 


15. Care este ideaţia lui Carl Rogers asupra persoanei umane? 


16. Enumeraţi câteva lucrări (şi autorii lor) care au susţinut şi au dezvoltat 
psihologia experimentală în România. 


1. Aristotel, 
2. Laertios Diogene, 


3. Grigore Nicola, 


4. M. Bejat, 


5. V. Pavelcu, 

